Reviews Forza Motorsport 2\nForza Motorsport 2 Hot\nΤο sequel του μεγάλου racing της Microsoft ήρθε στο Xbox 360!\nH κατηγορία των racing έχει μερικές ιδιαιτερότητες. Σε κάθε σύστημα υπάρχουν κάποιοι τίτλοι που ουσιαστικά έχουν το μονοπώλιο. Στα PC λίγο πολύ τα Need for Speed έχουν κερδίσει τη μάχη με τον ανταγωνισμό και αν μη τι άλλο είναι η ίσως πιο αναγνωρίσιμη σειρά. Στο Playstation, το βαρύ όνομα του Gran Tourismo δεν αφήνει και πολλά περιθώρια για αμφισβήτηση. Στο Xbox όμως τι γίνεται; Μία από τις τελευταίες κυκλοφορίες του παλιού Xbox (ελάχιστα πριν την έλευση του 360) ήταν το Forza Motorsport που είχε αφήσει πολύ καλές εντυπώσεις με τα γραφικά του (απίστευτα σε σχέση με τις περιορισμένες δυνατότητες του παλιού Xbox) αλλά και με τοn ρεαλισμό του. Ωστόσο, στην 360 εποχή κυριαρχεί το PGR 3 (με πολύ καλά γραφικά αλλά από ρεαλισμό κλάφτα) ενώ τίτλοι όπως το Test Drive Unlimited, αν και ελπιδοφόροι, είναι τελικά μετριότατοι. Και κάπου εκεί -με τον καύσωνα να καίει τα πάντα- έρχεται το Forza Motorsport 2 για να βάλετε κι εσείς με τη σειρά σας φωτιές στις πίστες των αγώνων.\nΤο Forza Motorsport 2 κινείται σε τρεις βασικούς άξoνες. Ρεαλισμός, αγώνες σε πίστα και όχι σε δρόμο (με νταλίκες και ανυποψίαστους οδηγούς τριγύρω) και πολλές επιλογές σε αυτοκίνητα. Όλα αυτά θα τα ζήσετε σε τρία διαφορετικά games modes: arcade, career και multiplayer. Αν τα πάρετε με τη σειρά θα ανακαλύψετε σιγά-σιγά και τις δυνατότητες του Forza Motorsport 2. Το Arcade είναι η απλούστερη μορφή παιχνιδιού. Περιλαμβάνει το Exhibition όπου σε 15 διαδρομές πρέπει να κερδίσετε τους αντιπάλους σας επιλέγοντας από 10 κλάσεις αυτοκινήτων ένα από τα 300 διαθέσιμα οχήματα (6 κανονικές και 4 race κλάσεις. Φυσικά αρκετά αυτοκίνητα είναι κλειδωμένα για αρχή). Όπως είναι λογικό, ανάλογα την κλάση του αυτοκινήτου σας, αντίστοιχης κλάσης είναι και οι αντίπαλοι. Στα Time trials οι πίστες είναι 25 και εδώ με ένα συγκεκριμένο όχημα θα πρέπει να πετύχετε χρόνο ίσο ή καλύτερο με αυτόν που σας λέει για κάθε πίστα. Εξαιρετικό ενδιαφέρον έχει το γεγονός ότι ο χρόνος σας μετά το τέλος συγκρίνεται με τον χρόνο άλλων χρηστών μέσω του Xbox Live οπότε δεν είναι καθόλου απίθανο να βρείτε τον εαυτό σας να παλεύει να πετύχει τον καλύτερο χρόνο. Μέσα και από τα δύο αυτά είδη θα έχετε την ευκαιρία να ξεκλειδώσετε γύρω στα 100 αυτοκίνητα κυρίως από τις δυνατότερες κλάσεις. Τέλος, το Free Run είναι αυτό που λέει το όνομά του. Επιλέγετε αυτοκίνητο και μία από τις 47 διαδρομές και κάνετε γύρους μέχρι να βαρεθείτε. Σημαντικό στοιχείο εδώ είναι ότι μπορεί να υπάρχουν 47 επιλογές αλλά στην ουσία αποτελούν διαφορετικές χαράξεις και ανάποδες διαδρομές από συνολικά 13 πίστες. Ανάμεσα σ’ αυτές είναι το Silverstone, το Mugello, η Suzuka και η Laguna Seca αν και πίστες όπως το Hokenhein, η Monza και το Albert Park έπρεπε να υπάρχουν.\nΤο πιο hot δώρο για τους fans των racing: Τιμόνι και Forza Motorsport 2\nΜε το που επιλέξετε να ξεκινήσετε έναν από τους τρεις αυτούς τύπους αγώνων θα έρθετε σε επαφή με τον τρίτο άξονα του παιχνιδιού. Όχι σε όλη του την έκταση αλλά σε αρκετά μεγάλο βαθμό. Αμέσως μετά την επιλογή αυτοκινήτου βγαίνει μια οθόνη με τα βοηθήματα που θα είναι ενεργά κατά τη διάρκεια του αγώνα. Τα γνωστότερα είναι το ABS (χωρίς αυτό οι κλάσεις Β μέχρι U καθώς και οι race κλάσσεις δεν οδηγιούνται), το πασίγνωστο από τη Formula 1 traction control (ή αλλιώς TCS) που επιτυγχάνει τη μέγιστη δυνατή πρόσφυση καθώς και το stability control (ή STM) που ουσιαστικά συμμαζεύει τα ασυμμάζευτα όταν το παρακάνετε και το αμάξι κινδυνεύει να φέρει σβούρες. Πέρα από αυτά όμως, υπάρχει ο τρόπος αλλαγής ταχυτήτων με επιλογή σε αυτόματο και χειροκίνητο (αν έχετε τιμόνι δεν υπάρχει καν λόγος να σκεφτείτε το αυτόματο) αλλά και η ιδανική γραμμή. Βλέπετε, όλα γίνονται σε πίστες οπότε τα σωστά πατήματα και η κατάλληλη χρήση του φρένου και του γκαζιού μπορούν να κάνουν θαύματα. Έτσι, θα δείτε μια γραμμή στο οδόστρωμα να σας καθοδηγεί και να σας λέει που να φρενάρετε και που να γκαζώσετε. Βέβαια με όλα αυτά θα χάσετε την αίσθηση του παιχνιδιού οπότε όσο λιγότερα τόσο καλύτερα.\nΜέσα στον αγώνα βλέπουμε μερικά ακόμα στοιχεία ρεαλισμού. Καταρχήν μπορείτε να ρυθμίσετε το αυτοκίνητό σας ανάλογα με τις ανάγκες της εκάστοτε διαδρομής. Το ερώτημα “Σε ποιο βαθμό μπορεί να γίνει αυτό” εξαρτάται από το πόσα custom μέρη έχει πάνω φορτωμένα (π.χ. στην D class που υπάρχουν αυτοκίνητα παραγωγής ρυθμίζετε μόνο την πίεση των ελαστικών). Αν έχει πέσει τρελό πείραγμα τότε θα κληθείτε να ελέγξετε από την κάθετη δύναμη των αεροτομών μέχρι το που θα γίνονται οι αλλαγές ταχυτήτων. Και όπως είναι φυσικό όλα αυτά έχουν επίδραση στην απόδοση του αυτοκινήτου σας. Γενικότερα, το μοντέλο της κίνησης είναι πολύ σωστά φτιαγμένο και πέρα από την κλασική επίδραση του, αν το αυτοκίνητο είναι πισωκίνητο, εμπροσθοκίνητο ή τετρακίνητο θα διαπιστώσετε ότι λεπτομέρειες όπως η πίεση των ελαστικών ή ακόμα και η θέση της μηχανής επηρεάζουν την ικανότητά του να στρίβει. Μοναδικές παραφωνίες είναι πρώτον το μοντέλο των συγκρούσεων με τις προστατευτικές μπαριέρες (όπου ανεξάρτητα του πως θα πέσετε πάνω τους, το όχημα έχει μια φυσική τάση να γυρίζει ανάποδα από την ορθή φορά οπότε όσοι διορθώνετε με τον τοίχο απλά ξεχάστε το) και δεύτερον η επιβράδυνση στο χώρο γύρω από την κανονική διαδρομή. Για παράδειγμα στην πίστα Sebring στο προτελευταίο “S”, ενώ γύρω-γύρω είναι στρωμένο όπως και μέσα στην πίστα, εντούτοις, αν ξεφύγετε λίγο ξαφνικά το αμάξι σας θα κόψει λες και έπεσε σε τοίχο. Αν μη τι άλλο και τα δύο αυτά στοιχεία είναι εκνευριστικά μέχρι να τα συνηθίσετε και πλέον να τα αγνοείτε.\nΤο δεύτερο game mode είναι αυτό που παρουσιάζει το μεγαλύτερο ενδιαφέρον αλλά και αποκαλύπτει όλες τις πτυχές του παιχνιδιού. Δεν είναι άλλο από το career όπου ξεκινάτε με ένα μέτριο ή και κακό αυτοκίνητο και προσπαθείτε να κερδίσετε μία αρκετά μεγάλη σειρά από αγώνες. Από την αρχή θα παρατηρήσετε δύο σημαντικά στοιχεία. Πρώτον μπαίνει στο παιχνίδι η έννοια των ζημιών. Επιλέγοντας δυσκολία θα δείτε μερικά διαθέσιμα πακέτα με λίγα ή και καθόλου ηλεκτρονικά βοηθήματα καθώς και από ανύπαρκτη έως ρεαλιστική φθορά του αυτοκινήτου και των ελαστικών. Το δεύτερο είναι το A.I. ή αλλιώς η εξυπνάδα των αντιπάλων. Καλό θα ήταν να επιλέξετε κάτι από μέτριο και πάνω γιατί αλλιώς δεν παρουσιάζουν απολύτως κανένα ενδιαφέρον και δεν αποτελούν πρόκληση. Στα προτεινόμενα επίπεδα λοιπόν υπάρχουν μερικές ενδιαφέρουσες λεπτομέρειες όπως το ότι μπορεί να σας κλείσουν για να μην προσπεράσετε ή να βρεθούν από πίσω σας για να εκμεταλλευτούν το drag. Ωστόσο έχουν μια γενική τάση να ακολουθούν την ιδανική γραμμή, γεγονός που κάνει σχετικά εύκολο το μαρκάρισμα ενώ σε πολλές περιπτώσεις θα πέσουν πάνω σας τελείως ηλιθιωδώς (αν π.χ. στην έξοδο μια αργής στροφής κάνετε κάποιο λάθος και βρεθείτε σταματημένοι μέσα στην ιδανική γραμμή).\nΗ αλήθεια όμως είναι ότι στο Hard level, η κατάσταση είναι σαφώς καλύτερη. Προχωρώντας πιο μέσα στην καριέρα θα πρέπει αρχικά να επιλέξετε την περιοχή που ξεκινάτε. Επιλέγοντας ανάμεσα σε Αμερική, Ευρώπη και Ασία θα έχετε περισσότερα διαθέσιμα μοντέλα από κατασκευαστές της συγκεκριμένης περιοχής αλλά και εκπτώσεις όσο θα προχωράτε, γι’ αυτό σκεφτείτε καλά πριν επιλέξετε. Ξεκινάτε λοιπόν αγοράζοντας ένα αυτοκίνητο που να αντέχει η φτωχή σας τσέπη και βουτάτε στα βαθιά. Συνολικά υπάρχουν 9 κατηγορίες αγώνων με 90 διοργανώσεις (10 σε κάθε κατηγορία) και 314 ξεχωριστούς αγώνες για να βγάλετε τα προς το ζην. Καταλαμβάνοντας μία από τις τρεις πρώτες θέσεις σε κάθε αγώνα μαζεύετε credits ώστε να αγοράσετε νέα οχήματα αλλά και να βελτιώσετε όσα έχετε ήδη με επίσημα βελτιωτικά προϊόντα. Ωστόσο υπάρχουν και τα bonuses. Όσο πιο μεγάλο είναι το επίπεδο δυσκολίας παίρνετε μέχρι και το 50% της αρχικής αμοιβής σαν bonus ενώ κερδίζετε έξτρα λεφτά όσο πιο σπάνιο είναι το όχημά σας και όσο περισσότερο το έχετε βελτιώσει (πολλά βάζεις, πολλά παίρνεις).\nΒέβαια επειδή είπαμε ότι υπάρχουν και οι ζημιές στο παιχνίδι, εκτός από τα προβλήματα και την πτώση στην απόδοση που σας προκαλούν μέσα στον αγώνα, σας κόβουν και από τα κέρδη γιατί προφανώς πρέπει να επιδιορθωθούν. Έτσι, στο τέλος βγαίνει ένα γενικό σύνολο και τσεπώνετε τα λεφτά που σας αντιστοιχούν. Αυτά εκτός από τις βελτιώσεις και τις αγορές έχουν και άλλο σκοπό. Αυξάνουν το level τόσο το δικό σας όσο και του εκάστοτε αυτοκινήτου σας με αποτέλεσμα να κερδίζετε εκπτώσεις στην αγορά αυτοκινήτων και ανταλλακτικών καθώς και να ξεκλειδώνετε οχήματα ενώ αποκτάτε και πρόσβαση σε άλλες διοργανώσεις και κατηγορίες αγώνων. Στο τέλος κάθε διοργάνωσης αν έχετε πάρει το χρυσό σε κάθε αγώνα, εκτός από το έξτρα χρηματικό έπαθλο υπάρχει πάντα και ένα αυτοκίνητο δώρο. Μην το πουλήσετε, δεν αξίζει. Αντίθετα, μπορεί να το χρειαστείτε αφού σχεδόν όλες οι διοργανώσεις έχουν περιορισμούς και δε γίνεται να ολοκληρώσετε την καριέρα μόνο με ένα αμάξι. Για να επιστρέψουμε όμως λίγο στο μοντάρισμα που μπορείτε να κάνετε, υπάρχουν τέσσερις κατηγορίες. Η πρώτη έχει να κάνει με τη μηχανή όπου υπάρχουν από φίλτρα αέρος μέχρι turbo και κομπρέσσορες, ενώ σε κάποια μοντέλα μπορείτε να τα αλλάξετε από εμπροσθοκίνητα σε πισωκίνητα (βολεύει όταν η ιπποδύναμη έχει πάει πολύ ψηλά). Η άλλη κατηγορία είναι όλα όσα είναι σχετικά με το κράτημα και τη μετάδοση. Φρένα, συμπλέκτες, άξονες μετάδοσης είναι όλα εδώ, μαζί και με τα πακέτα για τη δίαιτα του οχήματός σας. Προχωρώντας έχουμε τις ρόδες, στις οποίες μπορείτε να αλλάξετε το υλικό των ελαστικών σας καθώς και τη διάστασή τους, ενώ και οι ζάντες αλλάζουν ύφος και διάσταση βελτιώνοντας σε κάποιες περιπτώσεις το κράτημα και το βάρος αλλά με κάποιες συνέπειες που θα δούμε παρακάτω. Τέλος, υπάρχει και η κατηγορία της μούρης με προφυλακτήρες αεροτομές και καπό μηχανής να κάνουν παρέλαση (δεν είναι τα πάντα διαθέσιμα σε όλα τα αυτοκίνητα). Το ενδιαφέρον εδώ είναι ότι όλα αυτά δεν είναι μόνο για φιγούρα. Υπάρχουν προσαρμοζόμενες αεροτομές και προφυλακτήρες που μπορείτε να ελέγξετε ώστε να έχετε περισσότερη κάθετη δύναμη κερδίζοντας σε κράτημα και φρενάρισμα αλλά χάνοντας σε τελική ταχύτητα.\nΘα πρέπει ωστόσο να δώσετε ιδιαίτερη προσοχή, μιας και οι βελτιώσεις είναι καλές και χρήσιμες (αφού άλλωστε το πιο γρήγορο αυτοκίνητο ξεκινάει πρώτο, αν και θα έπρεπε να είναι ανάποδα) αλλά μπορείτε παράλληλα να αλλάξετε κατηγορία και να βρεθείτε με ένα ταπεινό Mazda MX-5 απέναντι σε θηρία όπως η BMW M3 και να μη μπορείτε να τα παλέψετε. Ακόμη, με όλα τα βελτιωτικά ξεκλειδώνουν και οι επιλογές στο tuning οπότε κι εκεί θέλει μεγάλη προσοχή ώστε το αμάξι σας να είναι σωστά σεταρισμένο για τον εκάστοτε αγώνα.\nΕίπαμε για όλα όσα μπορούν να κάνουν τα λεφτά, αλλά τα λεφτά δε, φέρνουν πάντα την ευτυχία. Και είναι μεγάλη ευτυχία να μπορείτε να βάψετε το αμάξι σας όπως εσείς θέλετε. Ξεχάστε λοιπόν όσα ξέρατε μέχρι τώρα, κυρίως από τα NFS, όπου και ένα απλό αυτοκολλητάκι κόστιζε. Εδώ όλα είναι τζάμπα. Η ποικιλία βέβαια είναι σχετικά περιορισμένη αλλά από τη στιγμή που όλα προσαρμόζονται, με λίγη φαντασία μπορείτε να κάνετε θαύματα. Τα αποτελέσματα του βαψίματος είναι εντυπωσιακά αν και θα χρειαστείτε αρκετή ώρα και πολλές φορές χαρτί και μολύβι (για να σημειώσετε που βρίσκεται τι) μέχρι να πετύχετε το αποτέλεσμα που θέλετε. Ακόμα κι έτσι όμως, η όλη διαδικασία είναι η χαρά του παιδιού και δε θα σας κουράσει, αντίθετα θα το ευχαριστηθείτε.\nΠριν κλείσουμε το κεφάλαιο καριέρα πρέπει να γίνει αναφορά στην τελευταία κατά σειρά κατηγορία αγώνων, το endurance. Πρόκειται για διοργανώσεις με ένα και μόνο αγώνα που όμως θα πρέπει να συμπληρώσετε στην καλύτερη περίπτωση 30 γύρους. Είναι πραγματική δοκιμασία για το μυαλό αλλά και το σώμα αφού μετά από κάποιο σημείο τα χέρια αρχίζουν να πιάνονται. Το πραγματικό ενδιαφέρον ωστόσο δεν είναι εκεί. Αν προσέξετε, από την αρχή υπάρχει μια επιλογή σχετικά με την κατανάλωση βενζίνης και τη φθορά των ελαστικών. Αν λοιπόν έχετε επιλέξει το simulation, μετά από κάποιους γύρους θα αναγκαστείτε να κάνετε pit stop αφού όταν τα λάστιχα φτάσουν στα όριά τους, το αμάξι δε μαζεύεται ενώ αν τελειώσει η βενζίνη τελειώνει και ο αγώνας, άδοξα. Και εδώ ένα άλλο στοιχείο είναι ότι αν έχετε και ζημιές στη μηχανή ή στο κιβώτιο ταχυτήτων, οι μηχανικοί σας θα τα διορθώσουν αλλά θα μείνετε περισσότερη ώρα στα pits χάνοντας έδαφος από τους αντιπάλους (οι οποίοι πρέπει επίσης να κάνουν pit stop) αν και θα έπρεπε μεγάλες βλάβες στη μηχανή ή στο κιβώτιο ή στα λάστιχα να είναι αιτίες εγκατάλειψης. Μπορεί να μην είναι 100% ρεαλιστικό σε αυτό τον τομέα αλλά εισάγει το στοιχείο της στρατηγικής στο παιχνίδι όπου και η τελευταία λεπτομέρεια μετράει. Βέβαια, για να ξέρετε σε τι κατάσταση είναι το αυτοκίνητό σας, υπάρχει και ένα σύστημα live τηλεμετρίας με όλα όσα θα θέλατε να ξέρετε όπως η φθορά ορισμένων μερών, η θερμοκρασία, η πίεση και η κατάσταση των ελαστικών (ναι, όταν ζεσταθούν λειτουργούν καλύτερα), αλλά και εφετζίδικες λεπτομέρειες όπως οι δυνάμεις “G” που ασκούνται και η φόρτιση των αναρτήσεων. Λαμβάνοντας λοιπόν όλα αυτά υπόψη, θα πρέπει να στήσετε κατάλληλα το αμάξι σας πριν τον αγώνα για να μην έχετε περιττές φθορές ενώ και ο κατάλληλος τύπος ελαστικού παίζει σημαντικό ρόλο αφού τα slicks δίνουν καλύτερο κράτημα αλλά υστερούν σε αντοχή. Τέλος, είναι αυτονόητο ότι τα αυτοκίνητα που έχετε στην καριέρα σας είναι διαθέσιμα σε όλο το παιχνίδι.\nΤο τελευταίο είδος παιχνιδιού δεν είναι άλλο από το multiplayer. Μέσω του Xbox Live, είτε με σύνδεση δύο κονσολών είτε και με το κλασικό split screen, μπορείτε να αντιμετωπίσετε τους φίλους σας ή και αγνώστους, σε όλα τα είδη αγώνων που υπάρχουν στο παιχνίδι, ακόμα και σε αυτά της καριέρας με αποτέλεσμα να γίνονται αν μη τι άλλο συναρπαστικές αναμετρήσεις σε ένα παιχνίδι που τελικά δύσκολα το βαριέται κανείς.\nΑς το πιάσουμε το θέμα με τη σειρά. Εν αρχή ειν τα αυτοκίνητα. Ότι και να πει κανείς είναι λίγο. Ο σχεδιασμός των μοντέλων είναι κάτι παραπάνω από πιστός. Θα έχετε την ευκαιρία να χαζέψετε από κοντά μερικά από τα κορυφαία αυτοκίνητα στον κόσμο αλλά και πιο γήινα μοντέλα. Πραγματικά θα εκπλαγείτε όταν για παράδειγμα δείτε στο δρόμο ένα Volvo S60 και αμέσως μετά το ίδιο ακριβώς αυτοκίνητο εμφανιστεί σαν φωτογραφία μπροστά σας μέσα στο παιχνίδι.\nΕν συνεχεία έχουμε τις πίστες. Εδώ λοιπόν υπάρχει ένα ζήτημα και διαφορετικές απόψεις. Οι μεν λένε ότι η σχεδίαση είναι εξαιρετική μέχρι και την τελευταία λεπτομέρεια, οι δε λένε ότι το περιβάλλον είναι βαρετό και περίμεναν περισσότερα. Η αλήθεια ως συνήθως είναι στη μέση. Οι διαδρομές είναι όντως φοβερές. Μιας και μιλάμε για αυτοκινητοδρόμια θα δείτε σχεδιασμένα τα γνωστά κερμπς ενώ και η χάραξη είναι ακριβής με εμφανείς λεπτομέρειες όπως τις ιδανικές γραμμές όπου θα δείτε το λάστιχο που έχουν στρώσει τα αγωνιστικά πριν από σας, κάτι που κάνει τον παίκτη να αισθανθεί κάτι από τη μαγεία των αγώνων σε μια πίστα όπως π.χ. το Silverstone. Ωστόσο υπάρχουν και τα μειονεκτήματα. Με εξαίρεση τον αγώνα στην Time square της Νεας Υόρκης, στις υπόλοιπες διαδρομές το περιβάλλον είναι αρκετά στατικό. Στατικό σε σημείο που να περνάτε πάνω από το γρασίδι ή χώμα γύρω από το δρόμο και να μην αλλάζει κάτι σε αυτά, ενώ δέντρα, σύννεφα και ότι άλλο περιβάλλει την πίστα μοιάζει καρφιτσωμένο και χωρίς ζωή. Μοναδική φωτεινή εξαίρεση είναι τα πλήθη που σας αποθεώνουν και τα οποία είναι τρισδιάστατα μοντέλα που κινούνται με επαναλαμβανόμενες κινήσεις.\nΤο τελευταίο κομμάτι είναι φυσικά τα οπτικά εφέ. Όπως αναφέρθηκε παραπάνω λείπουν τα εφέ της παραμόρφωσης του περιβάλλοντος όπως του γρασιδιού ή των προστατευτικών ελαστικών (πάλι καλά που σηκώνεται και σκόνη). Κάτι εξίσου σημαντικό είναι ότι σε ένα σύνολο εφέ καταστροφής όπως σπασμένα τζάμια, φανάρια, προφυλακτήρες, αεροτομές κ.τ.λ. απουσιάζουν τα σκασμένα λάστιχα ενώ και η ζημιά της μηχανής περιορίζεται σε ένα γκρι καπνό. Για να είμαστε όμως δίκαιοι, σε άλλους τομείς όπως οι αντανακλάσεις της πίστας στο αυτοκίνητο ή το γεγονός πως σπασμένες αεροτομές και προφυλακτήρες μένουν στην πίστα ως κανονικά κομμάτια (τα οποία μπορείτε να ξαναχτυπήσετε) και όχι σαν ζωγραφιές ή κομμάτια που μετά από λίγο εξαφανίζονται, είναι στοιχεία που δείχνουν προσεγμένη δουλειά, αν εξαιρέσουμε τις όποιες μικρολεπτομέρειες που ξέφυγαν στους προγραμματιστές.\nΤο παιχνίδι είναι ουσιαστικά μια απόλαυση της οδήγησης. Εξυψώνει τις θείες μελωδίες των κινητήρων και τα ουρλιαχτά των ελαστικών. Κατά συνέπεια δεν είναι δυνατόν μέσα σε αυτή την πανδαισία να μπει μουσική. Απλά δε χωράει. Κατά τη διάρκεια του αγώνα θα ακούσετε μόνο τους φυσικούς ήχους των αυτοκινήτων και του πλήθους. Οι ήχοι των μοτέρ έχουν πλαισιωθεί και από μια σειρά από εφέ ούτως ώστε να μπορείτε να καταλάβετε π.χ. την διαφορά ανάμεσα στο ατμοσφαιρικό Civic Type-R και στο πειραγμένο δικό σας με τον κομπρέσορα. Βέβαια αν κοπανήσετε κάπου και χτυπήσετε μηχανή, εκτός από τον καπνό θα την ακούσετε και να ρετάρει (ένα διόλου ευχάριστο άκουσμα). Ωστόσο τα μενού δε θα μπορούσαν να είναι στη μούγκα οπότε ένα σεβαστό πλήθος γνωστών κομματιών με dance ύφος είναι έτοιμα να σας ψυχαγωγήσουν όσο δε θα βρίσκεστε μέσα στην πίστα. Επειδή όμως πάντα θα υπάρχουν κι εκείνοι που θέλουν μουσική όταν οδηγούν, μπορείτε να ενεργοποιήσετε το music player του Xbox 360 σας, ώστε να παίζει τα αγαπημένα σας κομμάτια τα οποία θα συνοδεύονται μόνο από τα εφέ, είτε στα μενού είτε στις πίστες. Ναι ναι, όταν τρέχετε μπορείτε να ακούτε ταυτόχρονα και σκυλάδικα αν πιστεύετε ότι με αυτά θα αποδώσετε καλύτερα.\nΤο Forza Motorsport 2 σε γενικές γραμμές ανταποκρίνεται στις απαιτήσεις των φίλων του μηχανοκίνητου αθλητισμού. Με τα φοβερά γραφικά του, τον εξαιρετικό ήχο, την ποικιλία και τον ρεαλισμό που κυριαρχεί, σίγουρα θα κλέψει πολλές καρδιές αλλά και ώρες. Ωστόσο, οι λεπτομέρειες που ξεφεύγουν είναι αυτές που το κρατούν στο επίπεδο του εξαιρετικού, αντί σε αυτό του all-time classic masterpiece που είχε όλα τα φόντα να φτάσει. Ας ελπίσουμε η συνέχεια του να μπορέσει να φτάσει και ως εκεί.\n- Πάρα πολύ καλά γραφικά\n- Άριστος ήχος\n- Ρεαλιστικό σχεδόν σε όλους τους τομείς\n- Το περιβάλλον δεν είναι ζωντανό\n- Έπρεπε να υπάρχουν τουλάχιστον άλλες τρεις από τις διάσημες πίστες της Formula 1\nΌσοι θέλουν ένα πραγματικό racing και είναι κάτοχοι του Xbox 360, θα πρέπει να αγοράσουν το Forza Motorsport 2 χωρίς δεύτερη σκέψη.\nUser Score ( 8 votes ) 9.25\nRelease Date: 29/5/2007


Ξενοδοχεία στη συνοικία Bucksburn\nΜάθετε περισσότερα για τη συνοικία Bucksburn\nBucksburn: Πώς είναι αυτό το μέρος;\nΘέλετε να επισκεφθείτε το καλύτερο σημείο της πόλης; Μπορεί να σας ενδιαφέρει και αυτή η περιοχή: Bucksburn. Προγραμματίστε μια διασκεδαστική εκδρομή σε μέρη όπως: Συγκρότημα Εκθεσιακών Χώρων, Συνεδριακών Χώρων και Ξενοδοχείων TECA και Γήπεδο γκολφ Auchmill. Στα δημοφιλή αξιοθέατα που βρίσκονται σε κοντινή απόσταση συμπεριλαμβάνονται τα εξής: Θέατρο της Αυτού Μεγαλειότητος και Εμπορικό Κέντρο Γιούνιον Σκουέρ.\nBucksburn: Ποια είναι τα καλύτερα μέρη για τη διαμονή σας εδώ;\nΔιαθέτουμε 36 καταλύματα στην περιοχή. Δείτε μερικά από τα αγαπημένα καταλύματα για διαμονή που προτιμούν οι επισκέπτες μας στην περιοχή (Bucksburn):\nBucksburn: Τρόποι μετάβασης σε αυτό το μέρος\nBucksburn: Η περιοχή απέχει 6 χλμ. από την καρδιά της πόλης (Αμπερντίν).\n• Αμπερντίν (ABZ), απέχει 3 χλμ. από την περιοχή (Bucksburn)\nBucksburn: Τι να δείτε και να κάνετε στην περιοχή\nBucksburn: Τι μπορείτε να δείτε στη γύρω περιοχή\n• Συγκρότημα Εκθεσιακών Χώρων, Συνεδριακών Χώρων και Ξενοδοχείων TECA (απέχει 1,2 χλμ.)\n• Πανεπιστ. του Αμπερντίν (απέχει 4,9 χλμ.)\n• Πανεπιστήμιο Robert Gordon University (απέχει 6,9 χλμ.)\n• King's College (Σχολείο) (απέχει 4,9 χλμ.)\n• Κήποι Duthie Park Winter (απέχει 7,2 χλμ.)\nBucksburn: Τι μπορείτε να κάνετε στη γύρω περιοχή\n• Γήπεδο γκολφ Auchmill (απέχει 1 χλμ.)\n• Θέατρο της Αυτού Μεγαλειότητος (απέχει 5,4 χλμ.)\n• Εμπορικό Κέντρο Γιούνιον Σκουέρ (απέχει 6,4 χλμ.)\n• Μουσικό Θέατρο του Αμπερντήν (απέχει 5,8 χλμ.)\n• Κέντρο Τέχνης Αμπερντίν (απέχει 5,8 χλμ.)


ΘΑΝΟΣ ΕΥΗ koukfamily: Ο γέρος της Ανθρωπότητας και ο Γλυκός Διάλογος\nΟ γέρος της Ανθρωπότητας και ο Γλυκός Διάλογος\nΟ γέρος: Γιατί άργησες να με φέρεις εδώ; Δεν έβλεπες τους μικρούς ανθρώπους που υποφέρουν; Και τώρα θέλεις από μένα να τρέξω για να τους σώσω. Γι’ αυτό μου έδωσες από την αρχή όλη τη μνήμη της ανάγκης; Κι αν δεν μείνει τίποτα από το γλυκό της μάνας, σκέφτηκες τι θα κάνω; Σίγουρα βρήκες κάτι άλλο. Κάτι που να μοιράζεται και ταυτόχρονα να πολλαπλασιάζεται. Γι’ αυτό λοιπόν τόση νοημοσύνη, για να αντέξει το δώρο της αγάπης… Κι αν δεν τα καταφέρω με την πρώτη, τουλάχιστον θα μου επιτρέψεις να επανέλθω; Χαμογελάς… Έχω ήδη επιστρέψει γι’ αυτό. Δεν πειράζει, σ’ αγαπώ και δεν αλλάζει τίποτα. Αλλά να ξέρεις θα τα αλλάξω όλα, θα τα κάνω όλα καινούργια για να ζήσουν ελεύθεροι. Κι αν δεν πιστέψουν θα τους δείξω και τις τρύπες. Άλλωστε γι’ αυτό δεν θα με προδώσουν, για να δουν κι οι επόμενοι ότι ακόμα και μόνος μαζί σου θα έκανα το πρέπον για όλους τους άλλους. Μ’ έφερες για τη δικαιοσύνη και θα είμαι μαζί με τους αθώους.\nΧ: Είναι έτοιμο;\nΜ: Σε λίγο…\nΧ: Περιμένουν ήδη…\nΜ: Δεν θα δοκιμάσεις εσύ;\nΧ: Θα πάρω κι εγώ για σένα.\nΜ: Και το υπόλοιπο για τους άλλους.\nΧ: Επειδή σ’ αγαπώ. Επειδή τους αγαπώ.\nΜ: Από τώρα;\nΧ: Από την αρχή.\nΜ: Πότε ήταν;\nΜ: Κι ήμουν στο μέλλον…\nΧ: Θα είσαι και στο παρελθόν.\nΜ: Δεν θέλω.\nΧ: Τότε θα επανέλθω μετά.\nΜ: Ναι αυτό να κάνεις.\nΧ: Θα το κάνω και αυτό.\nΜ: Είναι έτοιμο.\nΧ: Θα πάρω το πρώτο.\nΜ: Χαίρομαι, για σένα είναι.\nΧ: Γι’ αυτό μετά θα είναι και για τους άλλους.\nΜ: Με είχαν προειδοποιήσει.\nΧ: Έτσι πάει για την Ανθρωπότητα.\nΑν λείπει ένα κομμάτι ΕΔΩ\nΤο κομμάτι γλυκού ΕΔΩ\nΤο κάτι άλλο ΕΔΩ


Αυξάνεται η ενδοσχολική βία: Πώς μπορούν να την αντιμετωπίσουν οι γονείς\nΑυξητικές τάσεις έχει η ενδοσχολική βία στην Ελλάδα σύμφωνα με την ένωση «Μαζί για το Παιδί». Όπως αναφέρει η επιστημονική ομάδα της Συμβουλευτικής Γραμμής 11525, οι τηλεφωνικές κλήσεις που δέχονται για το συγκεκριμένο θέμα είναι δεκάδες. Οι κλήσεις προέρχονται κυρίως από γονείς παιδιών, τα οποία έχουν υπάρξει θύματα σχολικού εκφοβισμού, αλλά και από γονείς παιδιών που ασκούν bullying, ενώ καλούν και κηδεμόνες παιδιών, τα οποία έχουν υπάρξει απλοί παρατηρητές βίαιων περιστατικών.\n«Αναπαράγουν συμπεριφορές που υπάρχουν στο περιβάλλον. Οι “ σημαντικοί άλλοι”, ξεκινώντας σε αυτή την ηλικία με τους γονείς, είναι τα πρότυπά τους. Όταν ένα παιδί, γίνεται παρατηρητής ή και αποδέκτης αρνητικών συμπεριφορών των γονιών του, όπως για παράδειγμα κατά την οδική συμπεριφορά ή κατά τη διάρκεια ενός ποδοσφαιρικού αγώνα και όταν ο ίδιος ο γονιός δεν είναι “ ανοιχτός” στη διαφορετικότητα, δεν επιτρέπει με αυτό τον τρόπο στο παιδί να προσεγγίσει με σεβασμό το διαφορετικό», αναφέρει χαρακτηριστικά το «Μαζί για το Παιδί», ενώ προσθέτει ότι «πολλές φορές το μήνυμα που παίρνουν από τους γονείς είναι ότι η διαφορετικότητα τρομάζει με αποτέλεσμα να επιτίθενται σε ότι τους προκαλεί αυτού του είδους τον τρόμο». Ένας ακόμη παράγοντας είναι τα πρότυπα που αναζητούν να υιοθετήσουν τα παιδιά. «Όταν δεν έχουν δυνατά πρότυπα από τους γονείς τους, θα τα αναζητήσουν στο πρόσωπο άλλων, κάποιες φορές όμως μπορεί τα πρόσωπα αυτά να μην έχουν θετική επιρροή», επισημαίνει η ένωση. Σύμφωνα με το «Μαζί για το Παιδί», τέτοια πρόσωπα μπορεί να είναι άτομα που λειτουργούν εκφοβίζοντας ή παρουσιάζουν γενικότερα παραβατική συμπεριφορά. Πολύ συχνά ο τρόπος αυτός είναι και μια προσπάθεια αναζήτησης βοήθειας. Επιπλέον, όπως τονίζεται, άλλες φορές τα παιδιά μπορεί να αναζητούν μια προσοχή που δεν τους έχει δοθεί και υιοθετούν συμπεριφορές που προκαλούν, αναζητώντας να βρεθούν στο επίκεντρο, ενώ σε αυτό συμβάλλει και το γεγονός ότι μπορεί να έχει δεχτεί το ίδιο το παιδί εκφοβισμό, κάτι που θα το σπρώξει να αντιγράψει μια αντίστοιχη συμπεριφορά.\nΣύμφωνα με το «Μαζί για το Παιδί» τα παιδιά που έχουν βιώσει την ενδοσχολική βία (είτε ως θύματα είτε ως θύτες) έχει παρατηρηθεί ότι συνήθως έχουν άρνηση για το σχολείο και δικαιολογίες για να μην πάνε, συνοδευόμενες από κλάμα. Παρατηρούνται ξαφνικές αλλαγές στη συμπεριφορά τους (απόσυρση – επιθετικότητα). Κάποια παιδιά παρουσιάζουν ψυχοσωματικά συμπτώματα (πόνος στη κοιλιακή χώρα – έμετο – πονοκέφαλος).\nΥπάρχουν και οι περιπτώσεις που τα παιδιά εκδηλώνουν επιθετικότητα προς τους γονείς ή τα αδέρφια τους. Αποσύρονται από δραστηριότητες, οικογενειακό και κοινωνικό περίγυρο. Ακόμη κάποια παιδιά έχουν αλλαγή στις διατροφικές του συνήθειες. Συνήθως τα θύματα έχουν ενοχοποίηση και αυτοκαταστροφική συμπεριφορά.\nΗ πρόληψη και η συνεργασία γονέων και εκπαιδευτικών φαίνεται να είναι κάποιες από τις λύσεις ώστε να εξαλειφθεί το φαινόμενο της ενδοσχολικής βίας.\n«Σε αυτό το πλαίσιο η συνεργασία σχολείου και οικογένειας είναι καίριας σημασίας, καθώς μπορεί να λειτουργήσει καταλυτικά στην έγκαιρη αντιμετώπιση και πρόληψη του φαινομένου του εκφοβισμού.\nΤο κλειδί σε κάθε περίπτωση είναι η ενημέρωση και η συζήτηση με τα παιδιά σε σταθερή βάση τόσο σε οικογενειακό όσο στο εκπαιδευτικό επίπεδο. Η συζήτηση σε όλα τα επίπεδα ανοίγει ορίζοντες», σημειώνει η ένωση «Μαζί για το Παιδί».\nΜε κεντρικά συνθήματα «Μοιράσου την εμπειρία σου για τo bullying και νίκησε τον φόβο σου. Η σιωπή δεν είναι λύση, έχεις φωνή, μίλα», το «Μαζί για το Παιδί» προτρέπει όσους πέφτουν θύματα ενδοσχολικής βίας, ή έχουν άμεση σχέση με άτομα που έχουν δεχτεί bullying να καλέσουν στην Συμβουλευτική Γραμμή του στο 115 25 στην Συμβουλευτική Γραμμή του «Μαζί για το Παιδί» από Δευτέρα έως Παρασκευή 9.00-21.00.\nΚαταγγελίες – σοκ: Απίστευτο bullying σε σχολείο – Αγωγή γονέων σε διευθύντρια γιατί «αγνόησε βασανιστήρια»\nΝέο περιστατικό «bullying»: Μαθητής της Γ’ Γυμνασίου έσβησε τσιγάρο πάνω σε μικρότερο παιδί\n12/10/2021 - 20:01\nΤροιζηνία: Στο νοσοκομείο 13χρονος μετά από bullying – Του ζητούσαν λεφτά\nΟ Happy σε Αποστολή»: Πώς να διαχειριστείτε περιστατικά παιδικής κακοποίησης\n28/08/2021 - 11:26\n#BULLYING#ΒΙΑ#ΕΚΦΟΒΙΣΜΟΣ#ΣΧΟΛΙΚΗ ΒΙΑ#ΣΧΟΛΙΚΟΣ ΕΚΦΟΒΙΣΜΟΣ


Βρετανικό βέτο στο short selling\nΑντιδρά η αγγλική Επιτροπή Κεφαλαιαγοράς στην προσπάθεια της Ενωσης Ευρωπαϊκών Επιτροπών Κεφαλαιαγοράς (CESR) να προωθηθεί μια πολιτική αναθεώρησης των κανόνων που διέπουν το short selling (ανοικτές πωλήσεις) σε πανευρωπαϊκό επίπεδο. Σύμφωνα με ασφαλείς πληροφορίες, η βρετανική εποπτική αρχή θεωρεί ότι το κόστος θα είναι υψηλό εφόσον προωθηθεί αυτό που προτείνει η CESR και αφορά ένα σύστημα με δύο όψεις (two-tier), που προβλέπει την κοινοποίηση των σημαντικών ανοιχτών θέσεων, μια που θα διατηρείται ιδιωτική, άρα μυστική, και μια που θα δημοσιοποιείται.\nΣτην αύξηση της τιμής-στόχου για μετοχές εγχώριων τραπεζών προχώρησε η Goldman Sachs, σημειώνοντας ότι αναμένονται χαμηλοί ρυθμοί πιστωτικής επέκτασης. Οι νέες τιμές-στόχοι είναι: Εθνική 24,7 ευρώ (από 20), Eurobank 10,9 (από 8,5), Alpha Bank 11,7 (από 9,3), Πειραιώς 9,2 ευρώ (από 6,2), Τ.Τ. 4,5 (από 4,2), Marfin Popular Bank 2,5 από (2,3), ενώ μείωσε την τιμή για την ATE σε 1,11 ευρώ.\nΤο απαράδεκτο «απόρρητο»\nΕπειδή πολλή κουβέντα γίνεται για τη διαφάνεια στα δημόσια οικονομικά και τη λογοδοσία των φορέων του δημόσιου τομέα για τη διαχείριση των χρημάτων των φορολογουμένων, η νέα κυβέρνηση που θα προκύψει από τις εκλογές της 4ης Οκτωβρίου μπορεί να αρχίσει από κάτι πολύ απλό που ίσχυε στο πρόσφατο παρελθόν, αλλά καταργήθηκε: τη δημοσιοποίηση των στοιχείων για την εκτέλεση του προϋπολογισμού κάθε μήνα και τη συνεχή ανανέωση των στοιχείων για την υλοποίηση των προγραμμάτων του ΕΣΠΑ. Κάποιοι, προφανώς για να κρύψουν τις δικές τους διαχειριστικές αδυναμίες, αποφάσισαν να μεταχειριστούν τα στοιχεία για το δημόσιο και κοινοτικό χρήμα ωσάν να πρόκειται για τον τραπεζικό τους λογαριασμό που καλύπτεται από το απόρρητο.\nΑνάσα από Εconomist\nΜετά το «θάψιμο» από το Παγκόσμιο Οικονομικό Φόρουμ σχετικά με την ανταγωνιστικότητα της χώρας, η μονάδα έρευνας του Economist ανέβασε την ελληνική βιομηχανία πληροφορικής κατά μία θέση, τοποθετώντας την στην 32η, από 33η το 2008. Κάτι είναι κι αυτό.\nΕυτυχώς, η επέλαση δεν ανεκόπη\nΕυτυχώς όσοι ξορκίζουν το πολυεθνικό κεφάλαιο, που συνεχίζει την επέλασή του στη χώρα, επαληθεύτηκαν. Ετσι, η Media Markt άνοιξε το 8ο κατάστημα στη χώρα (στη Θεσσαλονίκη) και η ΙΚΕΑ το 5ο κατάστημα (Ιωάννινα). Μπορεί το εμπόριο να διέρχεται περίοδο ισχνών αγελάδων και «ο θάνατος του εμποράκου» να μην είναι μακριά, αλλά κάποιοι συνεχίζουν να επενδύουν. Μακάρι να ήταν ελληνικά κεφάλαια, αλλά δυστυχώς δεν είναι.\nΣχέδια για τριχοτόμηση και μετονομασία\nΕνα σενάριο για την τύχη του υπ. Απασχόλησης, εάν και εφόσον αναδειχτεί στη διακυβέρνηση της χώρας το ΠΑΣΟΚ, προκύπτει από τα σχέδια που εξετάζονται στην Ιπποκράτους. Σύμφωνα με αυτά, το υπουργείο θα σπάσει στα δύο ή στα τρία. Το ένα κομμάτι που αφορά τα Ταμεία και εν γένει την κοινωνική ασφάλιση θα ξανασυγκολληθεί με το υπουργείο Υγείας. Ενα δεύτερο κομμάτι, αυτό που αφορά τα προγράμματα συνεχιζόμενης επαγγελματικής κατάρτισης, θα συνενωθεί με το Παιδείας. Ο,τι άλλο απομείνει, εργασιακές σχέσεις και διαφορές, αντιμετώπιση ανεργίας και οργανισμοί θα τεθούν υπό τη σκέπη του υπουργείου το οποίο πιθανόν να επιστρέψει στον παλαιό του τίτλο: «Εργασίας».


«Πόλεμος» στην αγορά πετρελαίου – Που θα φτάσει το αργό; | Liberal.gr\n«Πόλεμος» στην αγορά πετρελαίου – Που θα φτάσει το αργό;\nΈνα επικίνδυνο ντόμινο αναταράξεων στην παγκόσμια οικονομική δραστηριότητα βγάζει στην επιφάνεια υποβόσκουσες έριδες μεταξύ Ρωσίας και Σαουδικής Αραβίας και φέρνει σοβαρές αναταράξεις στην αγορά πετρελαίου με απρόβλεπτες γεωπολιτικές συνέπειες. Εκεί που όλοι περίμεναν ότι οι χώρες του ΟΠΕΚ+, της συμμαχίας των 14 χωρών-μελών του ΟΠΕΚ με άλλες 10 χώρες με κυριότερη τη Ρωσία, θα προχωρούσαν σε συγχρονισμένη μείωση της παραγωγής, το «όχι» της Μόσχας άνοιξε τον… ασκό του Αιόλου.\nΑς πάρουμε τα πράγματα από την αρχή. Την Παρασκευή συναντήθηκαν στη Βιέννη οι 24 χώρες του ΟΠΕΚ+ για να επεκτείνουν τη συμφωνία στήριξης της αγοράς με νέες μειώσεις στην παραγωγή. Στόχος ήταν να αμβλυνθούν οι πιέσεις από την τρομακτική πτώση της ζήτησης σε παγκόσμιο επίπεδο λόγω της εξάπλωσης του κορονοϊού. Όμως η Ρωσία αρνήθηκε την περαιτέρω μείωση της παραγωγής. Έτσι η τριετής συμφωνία θα λήξει επισήμως στο τέλος Μαρτίου και κάθε χώρα θα μπορεί να παράγει όσο πετρέλαιο θέλει.\nΟ ΟΠΕΚ αντέδρασε αίροντας όλους τους περιορισμούς στην παραγωγή των χωρών-μελών του. Το Σάββατο η Saudi Aramco έβαλε φωτιά στην αγορά ανακοινώνοντας «εκπτώσεις» στις τιμές του αργού για το μήνα Απρίλιο, ενώ παράλληλα εμφανίζεται έτοιμη να αυξήσει την παραγωγή για να αντισταθμίσει τις απώλειες από τις μειωμένες τιμές. Παρόμοιες… διαθέσεις φαίνεται πως έχει και η Ρωσία σε ένα παιχνίδι στρατηγικής και κυριαρχίας, το οποίο ωστόσο εκτυλίσσεται σε μία πολύ δύσκολη συγκυρία για τις παγκόσμιες ισορροπίες.\nΗ κατάσταση θυμίζει το δεύτερο εξάμηνο του 2014 όταν και πάλι η κόντρα μεταξύ της Ρωσίας και της Σαουδικής Αραβίας ήταν από τους παράγοντες που οδήγησαν το αργό σε πτώση άνω του 50%. Τότε η Σαουδική Αραβία υποστήριζε ότι θέλει να προστατεύσει το μερίδιο αγοράς που κατείχε και ρίχνοντας τις τιμές ανάγκασε αργότερα τη Ρωσία να συμφωνήσει με τον ΟΠΕΚ για τη μείωση της παραγωγής που έφερε άνοδο των τιμών την τελευταία τριετία.\nΑπό την αρχή του 2020 οι τιμές του «μαύρου χρυσού» έχουν υποχωρήσει σε ποσοστό άνω του 30% (από τα 61 δολάρια στα 41 το West Texas) και μετά τις τελευταίες εξελίξεις αναλυτές προβλέπουν πτώση ακόμη και κάτω από τα 30 δολάρια το βαρέλι, ενώ αναμένεται με αγωνία η σημερινή αντίδραση των αγορών. Αν δεν βρεθεί κάποια συναινετική λύση τότε είναι βέβαιο πως θα ξεσπάσει ένας εξοντωτικός πόλεμος τιμών, ο οποίος σύμφωνα με την Goldman Sachs θα ρίξει τις τιμές του πετρελαίου στα 35 δολάρια. Είναι χαρακτηριστικό ότι η Goldman ανέμενε να υπάρξει συμφωνία μεταξύ των χωρών του ΟΠΕΚ+ και με αυτό ως δεδομένο προέβλεπε πτώση του Brent στα 45 δολάρια τον Απρίλιο, επίπεδο στο οποίο υποχώρησε μέσα σε μία ημέρα την Παρασκευή.\nΣτην ουσία η Σ. Αραβία – η πρώτη σε εξαγωγές πετρελαίου στον πλανήτη - «απαντά» στην άρνηση της Ρωσίας με ένα όπλο που έχει χρησιμοποιήσει ξανά, αφού η ίδια μπορεί να αντέξει για μεγαλύτερο διάστημα την πτώση των τιμών.\nΌπως είναι φυσιολογικό η προοπτική αύξησης της προσφοράς σε περιβάλλον μειωμένης ζήτησης κάνει τους αναλυτές να εκφράζουν ανησυχίες για περαιτέρω κατάρρευση των τιμών από τα 41,61 δολάρια το βαρέλι και 45,54 δολάρια το βαρέλι που βρέθηκαν την Παρασκευή το αργό τύπου West Texas και το Brent αντίστοιχα. Μόνο στις συναλλαγές της 6/3 το πετρέλαιο υποχώρησε 10% στον απόηχο του αδιεξόδου στις συζητήσεις των χωρών του ΟΠΕΚ+.\nΈτσι, η Σαουδική Αραβία μπορεί να αυξήσει την ημερήσια παραγωγή από το υφιστάμενο επίπεδο των 9,7 εκατ. βαρελιών με τη μέγιστη παραγωγική της ικανότητα να εκτιμάται στα 12,5 εκατ. βαρέλια. Οι πιο απαισιόδοξοι κάνουν λόγο ακόμη και για πτώση των τιμών στα 20 δολάρια υποστηρίζοντας ότι η ζήτηση θα συνεχίσει να μειώνεται στο επόμενο δίμηνο. Και αν μια νέα μείωση των τιμών είναι προς όφελος επιχειρήσεων και νοικοκυριών μέσα στο επόμενο διάστημα, δημιουργεί προβλήματα στον πετρελαϊκό κλάδο αλλά και αλυσιδωτές αντιδράσεις.\nΧθες, η τιμή της μετοχής της Saudi Aramco, της μεγαλύτερης εταιρείας στον κόσμο, κατέρρευσε σημείωσε πτώση 9%, συμπαρασύροντας το χρηματιστήριο του Ριάντ σε «βουτιά» 8,32%. Είναι η πρώτη φορά που η μετοχή του πετρελαϊκού γίγαντα υποχώρησε στα 30 ριάλ, κάτω από το επίπεδο της πολυδιαφημισμένης IPO του περασμένου Δεκεμβρίου που έγινε στα 32 ριάλ. Πανικός επικράτησε και στα υπόλοιπα χρηματιστήρια του Κόλπου. Στο Κουβέιτ αποφασίστηκε αναστολή των συναλλαγών μετά από πτώση 10%, στο Ντουμπάι οι απώλειες διαμορφώθηκαν σε 7,87% και στο Άμπου Ντάμπι σε 5,37%.\nΣημειώνεται ότι οι χώρες του ΟΠΕΚ αντιστοιχούν στο 1/3 της παγκόσμιας προσφοράς πετρελαίου ενώ μαζί με τις υπόλοιπες χώρες που είχαν συμφωνήσει να στηρίξουν την αγορά φτάνουν κοντά στο 50% της παραγωγής. Οι ΗΠΑ που είναι η μεγαλύτερη παραγωγός στον κόσμο, η Νορβηγία, η Κίνα και ο Καναδάς δεν συμμετέχουν στη συμφωνία.


Γεωργούλης: «Έλειπα στο εξωτερικό όταν έγινε το σκηνικό με τον Σεφερλή. Είχα κλείσει ήδη να παίξω» - Tromaktiko.gr\nΓεωργούλης: «Έλειπα στο εξωτερικό όταν έγινε το σκηνικό με τον Σεφερλή. Είχα κλείσει ήδη να παίξω»\n19 Φεβρουαρίου 2019 21:55\nΟ Αλέξης Γεωργούλης, παραχώρησε συνέντευξη σε γνωστή εφημερίδα και ήταν άκρως αποκαλυπτικός!\nΟ δημοφιλής ηθοποιός, μίλησε για όλους και για όλα και φυσικά δεν θα μπορούσε να μην αναφερθεί και στην παράσταση «Ζητείται ψεύτης» όπου και πρωταγωνιστεί.\nΑυτή κι αν ήταν «βόμβα»! «Ζητείται ψεύτης», λοιπόν, στο θέατρο «Παλλάς».\nΚαι για εμένα τι ήταν «Βόμβα»! Εκεί που δεν το περίμενα ήρθε η δελεαστική πρόταση από τον Γιάννη Κεντ των Θεατρικών Σκηνών να γίνω… ψεύτης στο «Παλλάς». Με δελέασε από όλες τις πλευρές η πρόταση! Με κέντρισαν το δυνατό αυτό έργο του Δημήτρη Ψαθά, που είναι επίκαιρο λες και γράφτηκε τώρα, το ότι το σκηνοθετεί ο εξαιρετικός Πέτρος Ζούλιας, που έχει σκύψει από πάνω του με μεράκι, και το ότι έχει φτιαχτεί ένας δυνατός θίασος. Πώς να πεις «όχι»; Είπα το «ναι» με μεγάλη χαρά και έκτοτε τρέχουμε για το καλύτερο δυνατό αποτέλεσμα. Ο Γιάννης Κεντ και ο Πάνος Κατσαρίδης φτιάχνουν μια υπερπαραγωγή αξιώσεων, η οποία θα ξεκινήσει στις 15 Μαρτίου.\nΠριν περάσουμε στο έργο και στην ομάδα που φτιάχτηκε, θέλω να μου πεις πόσο σε απασχόλησε ο θόρυβος που είχε γίνει με τον Μάρκο Σεφερλή, που θα έπαιζε αρχικά τον ρόλο.\nΈλειπα στο εξωτερικό όταν έγινε αυτό το σκηνικό και έμαθα γι” αυτό όταν πια είχα κλείσει να παίξωστην παράσταση. Δεν κόλλησα στο τι συνέβη πριν και δεν με αφορούσε. Τον Μάρκο τον σέβομαι ως καλλιτέχνη και πιστεύω ότι προσφέρει το ταξίδι που θέλουν οι θεατές του. Από εκεί και πέρα, μου έδωσαν έναν δυνατό ρόλο και τον ανέλαβα με χαρά και με λαχτάρα, μιας και αγαπώ πολύ την κωμωδία και μου αρέσει πάρα πολύ να τσαλακώνομαι.\nΓιατί «λυσσάτε» όλοι να τσαλακώνεστε;\nΓιατί είναι μέρος της δουλειάς μας και μάλιστα πολύ ενδιαφέρον και ελκυστικό. Δεν με αφορά να παίζω τους ζεν πρεμιέ! Το έχω κάνει αυτό και, ναι, μπορεί και να το ξανακάνω, αλλά αγαπώ πάρα πολύ την κωμωδία. Το «Ζητείται ψεύτης» είναι μια πολύ γερή κωμωδία, μια δυνατή πολιτική φάρσα και, έτσι που την αποδίδει ο Ζούλιας δυναμώνει ακόμα περισσότερο και κουμπώνει απόλυτα στο σήμερα. Είναι έτσι κι αλλιώς επίκαιρη, αλλά με το κοίταγμα του τονίζεται αυτό περισσότερο. Είναι μερικά έργα που έχουν μια διαχρονικότητα ζηλευτή. Δεν είναι τυχαίο ότι το «Ζητείται ψεύτης», που έσπασε τα όρια του χρόνου, παίχτηκε και εκτός συνόρων, σε Αμερική, Καναδά, Τουρκία, Ρωσία, Ουκρανία και Ρουμανία, αποσπώντας τις καλύτερες δυνατές κριτικές. Διαθέτει δύναμη, αλλά και παγκοσμιότητα. Αντέχει παντού και πάντα και έρχεται στη σκηνή του «Παλλάς» να κλέψει ξανά το κοινό.\nΤο ψέμα στην πολιτική είναι το θέμα του. Πες μου νια τον Ψευτοθόδωρο που παίζεις.\nΟ Θόδωρος Πάρλας ή Ψευτοθόδωρος δηλώνει επαγγελματίας ψεύτης και έρχεται από το χωριό του στην Αθήνα για δουλειά, ζητώντας να αξιοποιηθεί αυτό το ταλέντο του. Μια τυχαία συμπλοκή και μια γροθιά που θα δώσει σε έναν επιβάτη μέσα στο λεωφορείο, στο κατόπιν αφεντικό του, τον βουλευτή Φερέκη, θα του ανοίξουν διάπλατα τον δρόμο για μια λαμπρή καριέρα ως ιδιαίτερου γραμματέα του βουλευτή. Μια καριέρα που βασίζεται στα ασύστολα και κραυγαλέα ψέματα τα οποία σκαρφίζεται για να δικαιολογήσει τις απραγματοποίητες προεκλογικές υποσχέσεις του βουλευτή προς τους οργισμένους ψηφοφόρους του. Ο Ψευτοθόδωρος αναλαμβάνει να διευθετήσει σε χρόνο ρεκόρ όλες τις υποθέσεις που προκύπτουν με τα υπουργεία, τις φυλακές, τις καλλιτέχνιδες καμπαρέ και τα σωματεία, αλλά στη διαδρομή του βρίσκει απέναντί του τη γοητευτική σύζυγο του βουλευτή! Παίζει με το ψέμα και, όταν μπερδεύονται όλα, προσπαθεί να τα μπαλώσει, φέρνοντας αληθινά ξεκαρδισπκές καταστάσεις, είπε στη Reallife.


Το…«Αυγουστιάτικο» εμβόλιο, ο Μόσιαλος, ο ΣΚΑΪ και τα Ελληνικά Hoaxes – Η Γάτα\nΚαι σε αυτήν προστίθεται κι ένας σπουδαίος και τρανός «μπατριώτης», δικηγόρος στο επάγγελμα, από αυτούς που γράφουν στα social meda καλώντας τους Έλληνες σε αφύπνιση με κεφαλαία γράμματα και πολλά θαυμαστικά!!!!!! Πουλάει το στυλ…\nΣτις ειδήσεις του ΣΚΑΪ που δεν σκάει, εμφανίστηκε πριν 3 μέρες ο μέγας και τρανός καθηγητής πολιτικής της υγείας LSE, Ηλίας Μόσιαλος.\nΚαι τι είπε μετά από ερώτηση της κας Κοσιώνη «τι γίνεται με το εμβόλιο;»\nΕξελίξεις στην υπόθεση του εμβολίου κατά του κορωνοϊού αναμένονται από το Πανεπιστήμιο της Οξφόρδης κατά το δεύτερο 15ήμερο του Αυγούστου, καθώς ήδη βρίσκεται σε εξέλιξη η γ’ φάση των δοκιμών του εν λόγω εμβολίου σε ηλικιωμένους και σε παιδιά.\nΩστόσο όπως εξήγησε, οι ερευνητές αναμένουν να είναι αποτελεσματικό μόνο κατά 70% με 75%, ποσοστό καλύτερο από εκείνο του εμβολίου της γρίπης, κάτι που έκανε την Κοσιώνη να στραβομουτσουνιάσει.\n«Το εμβόλιο δεν περιμένουμε να είναι 100% αποτελεσματικό. Αποτελεσματικό 100% είναι της πολιομυελίτιδας με την αναμνηστική του δόση, είναι 93% με 96% το εμβόλιο της ιλαράς, αυτό (του κορωνοϊού) περιμένουμε ότι θα είναι περίπου 70 με 75%. Αλλά αν είναι έτσι, θα είναι πολύ καλύτερο από το εμβόλιο της γρίπης»\nΤι άλλο είπε ακόμα; Ότι υπάρχει το ενδεχόμενο το εμβόλιο να καλύπτει εκείνον που το έχει κάνει προκειμένου να αποφεύγει σοβαρές επιπλοκές της νόσου COVID-19 αλλά μπορεί να μην περιορίζει τη διασπορά του ιού.\n«Δηλαδή μπορεί να έχουμε το εμβόλιο και να προστατευόμαστε εμείς που το έχουμε κάνει, αλλά να συνεχίζουμε να μεταδίδουμε τη νόσο. Να περιμένουμε όμως το πανεπιστήμιο της Οξφόρδης. Ας ελπίζουμε ότι θα είναι θετικές (οι ανακοινώσεις) για να ξεκινήσει και η παραγωγή του εμβολίου τους επόμενους μήνες»\nΤη σκυτάλη παίρνει μέγας και τρανός δικηγόρος\nΤη σκυτάλη αναλαμβάνει ο μέγας και τρανός δικηγόρος Νίκος Αντωνιάδης, πρώην δικηγόρος του Μιχαλολιάκου και Κασιδιάρη, για να γράψει με κεφαλαία γράμματα και πολλά θαυμαστικά στο προφίλ του στο facebook…\nΕΛΛΗΝΕΣ !!! ΕΤΟΙΜΑΣΤΕΙΤΕ !!! ΕΝΩΘΕΙΤΕ !!! ΑΝΤΙΣΤΑΘΕΙΤΕ !!! ΓΙΑ ΤΑ ΠΑΙΔΙΑ ΣΑΣ !!!\nΤΙ ΣΑΣ ΕΛΕΓΑ ΧΘΕΣ ;;; ΕΤΟΙΜΟ ΤΟ ΕΧΟΥΝ ΤΟ ΕΜΒΟΛΙΟ !!! ΣΕ ΛΙΓΕΣ ΜΕΡΕΣ !!! ΤΟΝ ΑΥΓΟΥΣΤΟ !!!\nΤο πήραν οι μπλόγκερς, το έκαναν σημαία και φυσικά διαδόθηκε η “είδηση” ότι, τον Αύγουστο, που είναι παχιές οι μύγες, ξεκινά ΑΥΓΟΥΣΤΙΑΤΙΚΑ ΤΟ ΕΜΒΟΛΙΟ ΚΑΙ Η ΕΦΑΡΜΟΓΗ ΤΟΥ ΥΠΟΧΡΕΩΤΙΚΟΥ ΕΜΒΟΛΙΑΣΜΟΥ, ΟΤΑΝ ΘΑ ΕΙΜΑΣΤΕ ΔΙΑΚΟΠΕΣ !!!\nΤώρα, πως αφού θα είμαστε διακοπές θα μας κάνουν εμβόλιο… θέλω να δω τον Τσιόρδα με μαγιό να κυνηγάει λουόμενους με μια σύριγγα στο χέρι!\nΑλλά την λογική πολλοί εμίσησαν την ανοησίαν, ουδείς! Και βροχή τα λάικς και τα μοιράσματα, και η αναπαραγωγή από τους μπλόγκερς που τρέφονται με θαυμαστικά και πατριωτισμό, και το έργο το έχουμε ξαναδεί.\nΤη σκυτάλη παίρνουν τα Ελληνικά Hoaxes\nΒούτυρο στο ψωμί τους ότι “ξεκινάει τον Αύγουστο μαζικός εμβολιασμός”. Όχι, λένε, κι εξηγούν με κάθε λεπτομέρεια τι είπε ο Μόσιαλος, δίνοντας λεπτομερείς πληροφορίες για το ποιο είναι το εν λόγω εμβόλιο -όνομα, εταιρεία, δοκιμαστική φάση κλπ- αλλά… υπάρχουν δυο αλλά:\nΔεν αναφέρουν πόσο αναποτελεσματικό θα είναι\nΑναφέρουν πρόσθετα σε όσα είπε ο Μόσιαλος, ότι Η εταιρεία AstraZeneca σκοπεύει έως τα τέλη του Σεπτέμβρη του 2020 να κατασκευάσει 30 εκατομμύρια δόσεις και να συνεχίσει με ακόμη περισσότερες έως το τέλος του έτους.\nΤη σκυτάλη παίρνουμε τώρα εμείς\nΓια το περίφημο εμβόλιο της Οξφόρδης έχουμε γράψει πολλά άρθρα, ακόμα και για τους ισχυρισμούς των κατασκευαστών ότι … μπορεί και να μην πιάνει τελικά. Γι΄αυτό και ο Μόσιαλος δεν τάζει λαγούς με πετραχήλια, γιατί ξέρει ότι μάλλον θα αποδειχθεί άνθρακας ο θησαυρός, τουλάχιστον σε ό,τι αφορά το λόγο που υποτίθεται στοχεύει, την προστασία από κορωνοϊό. Τώρα, αν έχει άλλα «χαρίσματα», αυτό είναι άλλη υπόθεση.\nΤεχνηέντως, λοιπόν, τα Ελληνικά Hoaxes αποφεύγουν να αναφερθούν στην απαισιόδοξη πτυχή του εμβολίου, όπως ακριβώς τα είπε στο ΣΚΑΪ ο Μόσιαλος που είναι και επίσημα “επιστημονικός σύμβουλος” των Ελληνικών Hoaxes, ενώ βάζουν απλά το βίντεο με ολόκληρη την 11λεπτη συνέντευξη στο ΣΚΑΪ, κι όποιος κάτσει να την ακούσει όλη, θα ακούσει τι λέει ο Μόσιαλος στο ΤΕΛΟΣ.\nΚαι κάπως έτσι η ΜΚΟ που λογοκρίνει το διαδίκτυο και αμείβεται αδρά, ξεγελά το δικό της αναγνωστικό κοινό, καταρρίπτοντας “μερικώς” και παρουσιάζοντας στοιχεία αλά καρτ.\nΤι μας είπαν λοιπόν; Όχι, δεν ξεκινάει τον Αύγουστο μαζικός εμβολιασμός, αλλά “η εταιρεία AstraZeneca σκοπεύει έως τα τέλη του Σεπτέμβρη του 2020 να κατασκευάσει 30 εκατομμύρια δόσεις και να συνεχίσει με ακόμη περισσότερες έως το τέλος του έτους”.\nΚαλά τώρα… για ένα μήνα θα τσακωθούμε, ή ότι θα κάνουμε ένα εμβόλιο που … μπορεί να πιάνει, μπορεί και όχι, μπορεί να είμαστε ακόμα φορείς, μπορεί και όχι, μήπως μπορεί και να γίνουμε φορείς αν το κάνουμε; Μπορεί και όχι…\nΠάντως όπως και να το κάνουμε, εμβόλιο, Μόσιαλος, ΣΚΑΪ και Ελληνικά Hoaxes – είμαστε μια ωραία ατμόσφαιρα! Μπορεί και όχι…\nΔείτε το βίντεο με το επίμαχο σημείο:


The Nun (Η Καλόγρια) κριτική ταινίας - filmakias.gr\nΕλληνικός Τίτλος: Η Καλόγρια\nΌταν μια νεαρή καλόγρια αυτοκτονεί σ΄ένα μοναστήρι της Ρουμανίας, ένας ιερέας με θολό παρελθόν και μία ασκούμενη μοναχή, στέλνονται από το Βατικανό για να διερευνήσουν το θάνατό της, όμως στην πορεία έρχονται αντιμέτωποι με μία σειρά από ένοχα μυστικά. Διακινδυνεύοντας όχι μόνο τη ζωή τους αλλά και την πίστη και τις ίδιες τις ψυχές τους, παλεύουν τις δαιμονικές δυνάμεις που εμφανίζονται στο διάβα τους παίρνοντας τη μορφή μιας δαιμονικής μοναχής.\nΑπό τον δημιουργό του The Conjuring universe, James Wan, έχουμε επί της ουσίας το prequel των The Conjuring και The Conjuring 2, το οποίο μας μεταφέρει στην μεταπολεμική Ρουμανία της δεκαετίας του ’50. Η ταινία σε προδιαθέτει από το πρώτο λεπτό για το τι θα ακολουθήσει. Και αυτό που θα ακολουθήσει είναι 96 λεπτά τρόμου.\nΞεκινώντας από το αβανταδόρικο σκηνικό της ταινίας, ένα μεσαιωνικό κάστρο με τρομακτική προϊστορία, που βρίσκεται απομονωμένο στην επαρχία της Ρουμανίας, η ταινία κερδίζει αρκετούς πόντους υποβλητικότητας, μιας και δεν χρειάζεται ιδιαίτερη προσπάθεια για να είσαι διαρκώς τρομαγμένος, όταν το κύριο μέρος της δράσης λαμβάνει χώρα στους σκοτεινούς και βρόμικους διαδρόμους του κάστρου – μοναστηριού.\nΣυνεχίζοντας, η εξαιρετική «σκοτεινή» φωτογραφία σε κάνει να πιστεύεις ότι βλέπεις διαρκώς φαντάσματα, ακόμα κι εκεί που δεν υπάρχουν. Η αγωνία επιτείνεται και από μια αίσθηση κλειστοφοβίας, μιας και οι περισσότερες σκηνές λαμβάνουν χώρα σε κλειστούς χώρους. Ιδιαίτερα επιβλητικές όμως είναι και η σκηνές που λαμβάνουν χώρα σε μεγαλύτερους χώρους. Ο σκηνοθέτης, παίζοντας με το φακό, εστιάζει στα πρόσωπα των πρωταγωνιστών του, εντείνοντας την αγωνία του θεατή, χωρίς όμως να χάνει και τις «υποψίες» τρομακτικών λεπτομερειών στο background.\nΤέλος, ιδιαίτερη μνεία αξίζει στην «τρομακτικά» όμορφη χορογραφία και στήσιμο των πολυπρόσωπων σκηνών, που ανεβάζουν την αδρεναλίνη στα ύψη και κάνουν τις ανατριχίλες μόνιμο σου συγκάτοικο για το υπόλοιπο της νύχτας!\nΣτην σκηνοθεσία της ταινίας έχουμε τον σκηνοθέτη του The Hallow, Corin Hardy, o οποίος σε γενικές γραμμές παραδίδει ένα άρτιο αποτέλεσμα, με αρκετή όμως χρήση κινηματογραφικών κλισέ για το είδος. Στο σενάριο έχουμε τον μετρ του είδους, Gary Dauberman, ο οποίος μεταξύ άλλων έχει υπογράψει το σενάριο για μερικές από τις πλέον γνωστές ταινίες τρόμου που κυκλοφόρησαν τελευταία, όπως το It και το Anabelle, και τα καταφέρνει αρκετά καλά κι εδώ, ακολουθώντας όμως την πεπατημένη.\nΤην ιστορία όπως επίσης και την παραγωγή της ταινία, υπογράφει ο ίδιος ο James Wan, ο οποίος δίκαια θεωρείται ο «Μίδας» του σύγχρονου κινηματογραφικού τρόμου. Την μουσική της ταινίας υπογράφει ο Abel Korzeniowski (Nocturnal Animals), δίχως να καταφέρει να κάνει την διαφορά.\nΤέλος, πολύ καλοί (και πειστικοί) στους πρωταγωνιστικούς ρόλους είναι τόσο ο Demián Bichir (The Hateful Eight) όσο και η νεαρή Taissa Farmiga, ενώ ο Jonas Bloquet δίνει με την ερμηνεία του τις απαραίτητες χιουμοριστικές πινελιές εκεί όπου χρειάζεται.\nΓιατί έχεις κοιμηθεί αρκετά τον τελευταίο καιρό και θέλεις να μείνεις άυπνος μερικά βράδια. Γιατί είσαι φαν του είδους. Γιατί είσαι φαν του The Conjuring Universe. Γιατί πρόκειται για μια τίμια δουλειά στο είδος της.\nΥΓ: Εάν είσαι καρδιακός, απέφυγε να το δεις!\nΒαθμολογια Αναγνωστων: (13 Votes)\nAugust MaturoBonnie AaronsCharlotte HopeDemián BichirEmma AppletonIngrid BisuJack FalkJonas BloquetJonathan CoyneLidiya KorotkoLili BordánLynnette GazaMark StegerSandra RoskoSandra TelesSimon RheeTaissa Farmiga


Nordix - Ταξίδι Ισλανδία! Βόρειο Σέλας, Blue Lagoon, φάλαινες, ηφαίστεια και παγετώνες! 8 ημέρες - 08/10/2017!\nΤαξίδι Ισλανδία! Βόρειο Σέλας, Blue Lagoon, φάλαινες, ηφαίστεια και παγετώνες! 8 ημέρες - 08/10/2017!\nΠραγματοποιώντας το 8ήμερο αυτό ταξίδι της Ισλανδίας θα ξετυλιχτεί μπροστά στα μάτια μας σαν κινηματογραφική ταινία ένα σκηνικό από αλλεπάλληλες εικόνες της Ισλανδικής υπαίθρου: βουνά, πεδιάδες, ηφαίστεια, παγετώνες, ποτάμια, ιαματικές πηγές και καταρράχτες. Μια ιδανική περιήγηση για αυτούς που θέλουν να ανακαλύψουν την πληθώρα του ισλανδικού τοπίου, του πολιτισμού και την ιστορία τους, σε ένα μοναδικό 8ήμερο!\nΤΙΜΗ ΚΑΤ ΑΤΟΜΟ ΣΕ ΔΙΚΛΙΝΟ ΔΩΜΑΤΙΟ €2700\n(ΦΟΡΟΙ ΑΕΡΟΔΡΟΜΙΩΝ ΠΕΡΙΛΑΜΒΑΝΤΑΙ)\nΕΠΙΒΑΡΥΝΣΗ ΜΟΝΟΚΛΙΝΟΥ €450\nΗΜΕΡΑ 1η - 08 ΟΚΤΩΒΡΙΟΥ | ΑΘΗΝΑ – BLUE LAGOON - ΡΕΥΚΙΑΒΙΚ\nΆφιξη στο αεροδρόμιο Keflavik και αμέσως μετά επίσκεψη στην διάσημη ΗΦΑΙΣΤΙΑΚΗ ΓΑΛΑΖΙΑ ΛΙΜΝΗ. Μεταφορά στη Blue Lagoon, είσοδος και μέσα σε ένα μαγευτικό ηφαιστειακό τοπίο, θα απολαύσετε το μπάνιο σας στα ζεστά κατάλευκα νερά. Το φαινόμενο της λιμνοθάλασσας δημιουργήθηκε το 1976 κατά λάθος, όταν κατά την διάρκεια της λειτουργίας του κοντινού εργοστασίου παραγωγής ηλεκτρικής ενέργειας, άρχισε να αδειάζει νερό πλούσιο σε αλάτι, φύκια και διοξείδιο του πυριτίου στο σημείο αυτό. Στα χρόνια που ακολούθησαν, οι άνθρωποι άρχισαν να κάνουν μπάνιο στο μοναδικό νερό και να εφαρμόζουν την λάσπη πυριτίου στο δέρμα τους. Εκείνοι που είχαν δερματικές παθήσεις παρατήρησαν μια απίστευτη βελτίωση στην κατάσταση τους. Εδώ λοιπόν μπορείτε να απολαύσετε το «καλύτερο» και πιο «υγιεινό» κολύμπι της ζωής σας. Μεταφορά στο ξενοδοχείο μας του Ρέυκιαβικ, διανυκτέρευση\nΗΜΕΡΑ 2η - 09 ΟΚΤΩΒΡΙΟΥ | ΟΛΟΗΜΕΡΗ ΕΚΔΡΟΜΗ ΣΤΟ «ΣΠΗΛΑΙΟ» ΤΟΥ ΠΑΓΕΤΩΝΑ LANGJOKULL\nΣήμερα θα έχουμε την δυνατότητα για μια πραγματικά μοναδική εμπειρία. Θα έχουμε την ευκαιρία, μοναδική στη ζωή για πολλούς, να απολαύσουμε ένα από τα πιο παρθένα μέρη του κόσμου! Θα δούμε τον δεύτερο μεγαλύτερο παγετώνα της Ισλανδίας από το εσωτερικό του! Πριν δημιουργηθούν οι σήραγγες στον παγετώνα Langjokull κανείς δεν είχε τη δυνατότητα να δει το όμορφο μπλε του πάγου στην καρδιά ενός παγετώνα. Θα επιβιβαστούμε σε ένα ειδικά τροποποιημένο όχημα για να εξερευνήσουμε το περιβάλλον, να απολαύσουμε τη θέα για να καταλήξουμε μέσα στον παγετώνα και να βιώσουμε την ομορφιά του από τα βάθη του! Μαζί με τον έμπειρο οδηγό μας, καθ’ όλη τη διάρκεια της εκδρομής, θα απολαύσουμε την εμπειρία στο έπακρο. Στάση στους καταρράκτες HRAUNFOSSAR και στις θερμές πηγές DEILDARTUNGHUVER. Αφήνουμε πίσω μας την πόλη Borgarnes και άφιξη στο Ρέυκιαβικ το απόγευμα. Διανυκτέρευση.\nΗΜΕΡΑ 3η - 10 ΟΚΤΩΒΡΙΟΥ | ΡΕΥΚΙΑΒΙΚ - SELFOSS\nΑναχώρηση για την Νότια Ισλανδία και το Hekla. To τοπίο αλλάζει καθώς περνάμε από την πράσινη πόλη Hveragerði, που αυτοαποκαλείται η "hot springs capital of the world", τις θερμές πηγές της οποίας εκμεταλλεύονται για θέρμανση αλλά και για καλλιέργειες. Στο δρόμο μας το ηφαίστειο Hekla και άλλα ηφαίστεια της περιοχής. Το Hekla είναι ένα από τα πιο ενεργά ηφαίστεια της Ισλανδίας – περισσότερες από 20 εκρήξεις έχουν συμβεί από το 874. Κατά τη διάρκεια του μεσαίωνα, οι Ευρωπαίοι ονόμαζαν το ηφαίστειο αυτό, "πύλη για την κόλαση". Διανυκτέρευση στη Hekla. Στάση για προαιρετικό δείπνο. Άφιξη και διανυκτέρευση στο HOTEL SELFOSS (www.hotelselfoss.is).\nΒόλτα στα περίχωρα, μακριά από τα φώτα του χωριού ελπίζοντας να ευνοήσουν οι καιρικές συγκυρίες ώστε να δούμε το Βόρειο Σέλλας.\nΗΜΕΡΑ 4η – 11 ΟΚΤΩΒΡΙΟΥ | ΝΟΤΙΑ ΙΣΛΑΝΔΙΑ – ΜΑΥΡΗ ΠΑΡΑΛΙΑ - VATNAJOKULL\nΠρωινό στο ξενοδοχείο μας, check out και αναχώρηση για τον Παγετώνα. Στο δρόμο μας το ηφαίστειο Hekla και άλλα ηφαίστεια στην περιοχή. Το Hekla είναι ένα από τα πιο ενεργά ηφαίστεια της Ισλανδίας, πάνω από 20 εκρήξεις έχουν συμβεί από το 874. Κατά τη διάρκεια του Μεσαίωνα, οι Ευρωπαίοι ονόμαζαν το ηφαίστειο, «Πύλη για την κόλαση».\nΣυνεχίζουμε την επίσκεψη σε παγετώνες, καταρράκτες, βράχια απότομα που είναι το σπίτι πολλών ειδών πουλιών και τις παραλίες λάβας της Νότιας Ισλανδίας, με το διάσημο ηφαίστειο Eyjafjallajökull (Εϊγια-φιάτ-λαγιο-κουτλ), πρωταγωνιστή των ειδήσεων τον Μάρτιο του 2010 για την έκρηξη του και το δύσκολο όνομα του.\nΣυνεχίζουμε για τους πρόποδες του παγετώνα Vantajokull. Διανυκτέρευση στο SELJAVELLIR (www.seljavellir.com).\nΤο βράδυ ελπίζουμε ότι ο ουρανός θα είναι καθαρός και θα μας χαρίσει το υπερθέαμα των «φώτων που χορεύουν»\nΗΜΕΡΑ 5η – 12 ΟΚΤΩΒΡΙΟΥ | ΠΑΓΕΤΩΝΑΣ – HELLA\nΠρωινό στο ξενοδοχείο και αναχώρηση για το Εθνικό πάρκο Vatnajökull, ένα από τα τρία εθνικά πάρκα της χώρας που ιδρύθηκε το 2008. Καλύπτει το 13% της Ισλανδίας και συγκαταλέγεται ανάμεσα στα μεγαλύτερα εθνικά πάρκα της Ευρώπη.\nΣτο νότιο τμήμα του πάρκου βρίσκεται η λιμνοθάλασσα του παγετώνα Jokulsarlon. Είναι ένα από τα θαύματα της φύσης της Ισλανδίας και ένα από τα πιο δημοφιλή αξιοθέατα για να επισκεφθούν οι ταξιδιώτες. Η λιμνοθάλασσα άρχισε να διαμορφώνεται το 1934, όταν ο παγετώνας άρχισε να υποχωρεί στην περιοχή. Το 1956 το μέγεθος της λιμνοθάλασσας ήταν 4,5 τετραγωνικά χιλιόμετρα. Σήμερα, το μέγεθος της λιμνοθάλασσας υπολογίζεται να είναι περίπου 25 τετραγωνικά χιλιόμετρα και συνεχώς μεγαλώνει αφού περίπου 500 τετραγωνικά μέτρα πάγου λιώνουν κάθε χρόνο μέσα σε αυτή. Είναι η βαθύτερη λίμνη στην Ισλανδία με μέγιστο βάθος 260 μέτρα. Είναι το ιδανικό μέρος για να ζήσετε την παρθένα φύση και το μοναδικό περιβάλλον όπου τεράστια παγόβουνα γεννιούνται από τον μεγαλύτερο παγετώνα της Ευρώπης και επιπλέουν γύρω από τη λιμνοθάλασσα σε όλα τα σχήματα και τα χρώματα.\nΕπιβιβαζόμαστε σε ένα από τα αμφίβια οχήματα για να κάνουμε μια βόλτα στην λίμνη, ανάμεσα σε κομμάτια αρχαίου πάγου και φώκιες. Αφήστε τους έμπειρους οδηγούς να σας μεταφέρουν σε όλα τα μυστικά και τα θαύματα αυτής της υπέροχης λίμνης.\nΣτον δρόμο της επιστροφής θα σταματήσουμε στο φαράγγι, που η θέα του κόβει την αναπνοή με τα φιδωτά μονοπάτια, στην άκρη των τοιχωμάτων του Kirkjubæjarklaustur.\nΣτον δρόμο προς την Δύση περνάμε τις ερήμους της Λάβας και της ηφαιστειακής στάχτης. Στάση στον 60 μέτρων ύψους καταρράκτη Skógafoss να θαυμάσουμε την δύναμή του και να ανέβουμε στο υψίπεδο από όπου πέφτει.\nΣυνεχίζουμε για την Hella και το ξενοδοχείο FOSSHOTEL HEKLA όπου και θα διανυκτερεύσουμε.\nΧαλαρώνουμε στο υπαίθριο τζακούζι του ξενοδοχείου ή επισκεπτόμαστε την γειτονική «μυστική λίμνη» που είναι φυσική πισίνα με ζεστό νερό από το υπέδαφος, "Καραδοκώντας" πάντα το Βόρειο Σέλλας.\nΗΜΕΡΑ 6η – 13 ΟΚΤΩΒΡΙΟΥ | ΧΡΥΣΟΣ ΚΥΚΛΟΣ - ΡΕΥΚΙΑΒΙΚ\nΠρωινό και αναχώρηση για την εκδρομή στην «εξοχή της Ισλανδίας» αρχίζοντας από τον Gulfoss, τον χρυσό Καταρράκτη, έναν από τους εντυπωσιακότερους της Ευρώπης, χιλιάδες τόνοι παγωμένου νερού πέφτουν με παράλληλη φορά και δημιουργούν ένα βαθύ φαράγγι. Λίγο πιο κάτω από το Gulfoss βρίσκεται Ο Μεγάλος Πίδακας (Geyser) που έδωσε το όνομά του σε όλες τις θερμές πηγές του κόσμου. Θα δείτε έναν από τους πιο ενεργούς πίδακες της περιοχής, το Strokkur, που φτάνει σε ύψος τα 30 μέτρα. Στάση για φαγητό σε τοπικό εστιατόριο και συνεχίζουμε για το Pingvellir, μια αξιοσημείωτη γεωλογική περιοχή και το πιο ιστορικό σημείο του νησιού. Εδώ βρίσκεται το παλαιότερο δημοκρατικό Κοινοβούλιο που ιδρύθηκε το 930. Το Pingvellir βρίσκεται δίπλα στη λίμνη Pingvallavatn, τη μεγαλύτερη του νησιού, η οποία είναι τώρα εθνικό πάρκο. Το πανέμορφο φαράγγι που διασχίζει το πάρκο είναι στην πραγματικότητα το σημείο συνάντησης δύο τεκτονικών πλακών της Γης. Ο συνδυασμός φυσικών φαινομένων και η ιστορική σημασία του Pingvellir, το κάνει αναπόσπαστο κομμάτι της Ισλανδικής ζωής.\nΑναχώρηση για το Ρέυκιαβικ και γνωριμία της πρωτεύουσας της Ισλανδίας, το Ρέικιαβικ, που πολλοί αποκαλούν τη μεγαλύτερη μικρή πόλη του κόσμου’. Σήμερα θα μάθετε γιατί η συγκεκριμένη πόλη είναι τόσο περιζήτητος προορισμός. Επίσκεψη στα σημαντικότερα αξιοθέατα και στο κέντρο της πόλης. Ο Ingolfur Arnarson, ο πρώτος άποικος της Ισλανδίας, έχτισε το αγρόκτημά του στη χερσόνησο, όπου βρίσκεται σήμερα το Ρέικιαβικ. Η πόλη πήρε το παρατσούκλι "Smokey Bay" από τις στήλες ατμού που έβγαιναν από τις ιαματικές πηγές της περιοχής, κυρίως γιατί το θέαμα έκανε βαθιά εντύπωση στους πρώτους αποίκους που δεν είχαν δει ποτέ ξανά κάτι τέτοιο.\nΤο βράδυ προτείνουμε Βόλτα στη λεωφόρο kopavöraustígur με τις μπουτίκ, τα καταστήματα και τις γκαλερί τέχνης. Δειπνήστε σε κάποιο από τα εστιατόρια. Διανυκτέρευση στο Ρέυκιαβικ\nΗΜΕΡΑ 7η – 14 ΟΚΤΩΒΡΙΟΥ | ΗΜΕΡΑ ΕΛΕΥΘΕΡΗ\nΗΜΕΡΑ 8η – 15 ΟΚΤΩΒΡΙΟΥ | Η ΕΠΙΣΤΡΟΦΗ\nΕπτά διανυκτερεύσεις σε ξενοδοχεία 3 & 4 αστέρων\nΓνωριμία του Ρέυκιαβικ\nΟλοήμερη εκδρομή στον παγετώνα Langjokull


Ξεθώριασε αντικανονικά το όνειρο - BORO από την ΑΝΝΑ ΔΡΟΥΖΑ - boro.gr\nΑρχική / More / Αθλητικά / Ξεθώριασε αντικανονικά το όνειρο\nΟ ΠΑΟΚ πάλεψε, αλλά σεβάστηκε περισσότερο από όσο θα έπρεπε την Μπενφίκα και χάρη σε ένα αντικανονικό γκολ του Λίμα στο 59′ ηττήθηκε με 0-1 στην κατάμεστη Τούμπα. Ο Στέφενς παρέταξε τον Δικέφαλο με αμυντικούς προσανατολισμούς και οι πορτογάλοι, που είχαν την πρωτοβουλία, δεν μπορούσαν να απειλήσουν τον Γλύκο, που καθάριζε όλες τις στημένες φάσεις. Οι θεσσαλονικείς είχαν μία μεγάλη ευκαιρία με τον Λάζαρ στην έναρξη της επανάληψης, αλλά το λάθος του βοηθού του Σταρκ στο 59′ έδωσε το πολύτιμο προβάδισμα στους λουζιτανούς. Ο ΠΑΟΚ προσπάθησε στο τελευταίο τέταρτο να ισοφαρίσει, ο Αρτούρ κράτησε το μηδέν σε κεφαλιά του Ινσαουράλδε και πλέον το έργο της ελληνικής ομάδας θα είναι πολύ δύσκολο στη ρεβάνς.\nΣε αργό τέμπο και με ελάχιστες καλές φάσεις μπροστά στις δύο εστίες ολοκληρώθηκε το α’ μέρος. Αιτία ήταν κυρίως η τακτική του Δικεφάλου, που έκλεινε σωστά όλους τους διαδρόμους και πάγωνε το ρυθμό όποτε είχε την μπάλα στην κατοχή του. Η Μπενφίκα είχει την κατοχή, το παιχνίδι εξελισσόταν κυρίως στο μισό γήπεδο προς την περιοχή του Γλύκου, αλλά οι παίκτες του Στέφενς ήταν απόλυτα συγκεντρωμένοι και δεν επέτρεπαν ρήγματα ούτε από τις πτέρυγες, ούτε από τον άξονα, καθώς Νίνης και Ολίσε γύριζαν και κάλυπταν χώρους.\nΤη μοναδική φορά, που οι λουζιτανοί πλαγιοκόπησαν, τα κατάφεραν από αριστερά με τον Σίλβιο να σουτάρει άουτ στο 30′. Ο ΠΑΟΚ από την πλευρά του είχε ένα άστοχο σουτ του Ολίσε στο 8′, αλλά σε γενικές γραμμές δυσκολευόταν να κρατήσει και να κυκλοφορήσει σωστά την μπάλα ώστε να την προωθήσει στην αντίπαλη περιοχή. Προσπάθησε να απειλήσει με κάποια στημένα, χωρίς επιτυχία, ενώ ανεκμετάλλευτά πέρασαν και τα αντίστοιχα της Μπενφίκα. Το κακό για τον Στέφενς ήταν πως Κάτσε και Λάζαρ είχαν κιτρινιστεί από νωρίς.\nΜε την έναρξη της επανάληψης ο ΠΑΟΚ έχασε μεγάλη ευκαιρία, αλλά το πλασέ του Λάζαρ πέρασε ελάχιστα άουτ. Στη συνέχεια η Μπενφίκα πήρε εκ νέου τα ηνία του αγώνα και η εικόνα του αγώνα ήταν ανάλογη με αυτή του α’ μέρους. Η αμυντική λειτουργία του Δικεφάλου ήταν και πάλι σωστή, δίχως να επιτρέπει στους πορτογάλους να απειλήσουν, ωστόσο ένα λάθος του βοηθού ήταν αρκετό για την Μπενφίκα. Ο Λίμα από θέση οφσάιντ δέχτηκε την μπάλα μέσα στην περιοχή, ο βοηθός δεν σήκωσε τη σημαία κι ο βραζιλιάνος άνοιξε το σκορ στο 59′.\nΟ Στέφενς προσπάθησε να τονώσει επιθετικά τον ΠΑΟΚ με Λούκας και λίγο αργότερα τον Στοχ, αλλά πλέον η Μπενφίκα είχε φέρει το παιχνίδι στα μέτρα της και προσπαθούσε να ροκανίσει το χρόνο με σωστή κυκλοφορία. Στο τελευταίο τέταρτο ωστόσο οι πορτογάλοι οπισθοχώρησαν και οι θεσσαλονικείς, που γύρισαν σε 4-4-2 με δίδυμο Σάλπι-Κλάους, πήραν την πρωτοβουλία ψάχνοντας το ρήγμα. Σε αντεπίθεση της Μπενφίκα ο Γλύκος απόκρουσε σουτ του Μάρκοβιτς, ενώ ο Αρτούρ στο 85′ πραγματοποίησε μεγάλη επέμβαση σε κεφαλιά του Ινσαουράλδε. Το σκορ δεν άλλαξε, η Μπενφίκα πήρε αυτό, που ήθελε, ωστόσο οι φίλαθλοι του ΠΑΟΚ χειροκρότησαν τις προσπάθειες των παικτών του Στέφενς.\nΠΑΟΚ: Γλύκος, Κίτσιου, Λίνο, Κατσουράνης, Ινσαουράλδε, Κάτσε, Λάζαρ (82′ Σαλπιγγίδης), Μαντούρο, Νίνης (63′ Λούκας), Ολίσε (76′ Στοχ), Αθανασιάδης.\nΜΠΕΝΦΙΚΑ: Αρτούρ, Μάξι Περέιρα, Σίλβιο, Ζαρντέλ, Λουιζάο, Ρούμπεν Αμορίμ, Αντρέ Γκόμες (66′ Μάρκοβιτς), Πέρεζ (63′ Φέισα), Τζούριτσιτς, Σουλεϊμάνι (75′ Σάλβιο), Λίμα


Τα "σκουπίδια της οργής" ...και η μπόχα του λαϊκισμού. - GREECE-SALONIKA.blogspot\nHome Unlabelled Τα "σκουπίδια της οργής" ...και η μπόχα του λαϊκισμού.\nΤα "σκουπίδια της οργής" ...και η μπόχα του λαϊκισμού.\nΕίναι συζητήσιμο αν θα πρέπει κανείς να δικαιολογήσει μία τέτοια απεργία, δεδομένου του προβλήματος που δημιουργεί.\nΌμως οφείλει κανείς να αναγνωρίσει ότι η συγκεκριμένη κατηγορία συμβασιούχων εργαζομένων έχει ένα «πάτημα». Είναι ίσως οι πιο χυδαία εξαπατημένοι από την κυβέρνηση του ΣΥΡΙΖΑ.\nΤους υποσχέθηκαν μονιμοποίηση, τους διαβεβαίωσαν ότι θα παρακάμψουν ακόμη και το Σύνταγμα, που ορίζει ρητώς ότι κάτι τέτοιο απαγορεύεται.\nΟι αμαρτίες της ΠΟΕ – ΟΤΑ, των συνδικαλιστών στην τοπική αυτοδιοίκηση είναι... πολλές στο βάθος των δεκαετιών.\nΟι λογικές συνδιαλλαγής με τις εκάστοτε κυβερνήσεις κυριαρχούσαν και οι ρουσφετολογικές πρακτικές διαμόρφωσαν μία νοοτροπία που αποτελεί την βαθύτερη ίσως πληγή στο σώμα του νεοελληνικού κράτους.\nΤις ημέρες αυτές οι εργαζόμενοι στους δήμους, μεταξύ αυτών και εκείνοι της καθαριότητας και αποκομιδής σκουπιδιών για μία ακόμη φορά απεργούν.\nΤα βουνά των απορριμμάτων και πάλι ομορφαίνουν την πόλη και το καλοκαίρι συνεχίζεται με τους καλύτερους όρους.\nΕίναι συζητήσιμο αν θα πρέπει κανείς να δικαιολογήσει μία τέτοια απεργία, δεδομένου του προβλήματος που δημιουργεί. Όμως οφείλει κανείς να αναγνωρίσει ότι η συγκεκριμένη κατηγορία συμβασιούχων εργαζομένων έχει ένα «πάτημα». Είναι ίσως οι πιο χυδαία εξαπατημένοι από την κυβέρνηση του ΣΥΡΙΖΑ.\nΑπό την άλλη πλευρά, δεν υπάρχει άγνοια νόμου και όλοι αυτοί θα έπρεπε να γνωρίζουν ότι η ηγεσία του υπουργείου Εσωτερικών τους εξαπατά. Αν όμως συνέβαινε αυτό, η χώρα αυτή δεν θα ήταν η Ελλάδα που γνωρίζουμε.\nΟι συμβασιούχοι αυτοί που έχουν το προκλητικό αίτημα της μόνιμης εργασίας, σε μία περίοδο που έχει εκλείψει ακόμη και η περιστασιακή, είναι το κοινό που χάιδεψε ο ΣΥΡΙΖΑ, είναι ο «στρατός» του.\nΕίναι όμως και μία ακόμη κατηγορία, έπειτα από τους συνταξιούχους, τους ελεύθερους επαγγελματίες και τόσους άλλους, η οποία προδίδεται από την κυβέρνηση της Αριστεράς – χωρίς να αγνοεί κανείς τις ευθύνες όσων ρέπουν στην λαϊκιστική δημαγωγία, πιστεύουν σε τέρατα και δράκους και θεωρούν ότι έχουν περισσότερα δικαιώματα από άλλους.\nΥπό μία έννοια, θα όφειλαν να μην τρώνε ό,τι τους σερβίρουν.\nΤώρα, ανάμεσα στα βουνά των σκουπιδιών στις χωματερές των πόλεων, ο Σκουρλέτης, η Γεροβασίλη και οι άλλοι του υπουργείου Εσωτερικών και του Διοικητικής Μεταρρύθμισης βρίσκονται αντιμέτωποι με τα επίχειρα άλλης μίας επιχείρησης πολιτικής παραπλάνησης.\nΟι μονιμοποιήσεις που υποσχέθηκαν δεν μπορούν να γίνουν, έστω και αν ο ίδιος ο Πρωθυπουργός στο υπουργικό συμβούλιο είπε να βρεθεί λύση στο θέμα των συμβασιούχων του δημοσίου.\nΚαι η ζωή συνεχίζεται - μέσα στα σκουπίδια…


Με self - test θ’ ανοίξουν τα Γυμνάσια και Λύκεια! - Πρωινός Λόγος - Η καθημερινή εφημερίδα της Ηπείρου\nΜε self - test θ’ ανοίξουν τα Γυμνάσια και Λύκεια!\n• Μία ακόμη εβδομάδα τηλεκπαίδευσης ξεκίνησε για τους μαθητές όλων των βαθμίδων Εκπαίδευσης και όλα δείχνουν ότι αυτή θα είναι η τελευταία, τουλάχιστον για τα Γυμνάσια και τα Λύκεια, τα οποία σχεδιάζεται να ανοίξουν από την ερχόμενη εβδομάδα. Αυτό επιβεβαίωσε χθες η Υπουργός Παιδείας Νίκη Κεραμέως.\n«Γίνεται μεγάλη προσπάθεια για να επιστρέψουν τα παιδιά στα σχολεία. Είχαμε συζήτηση την Παρασκευή με την επιτροπή, και παρουσιάσαμε ένα πλήρες σχέδιο για το άνοιγμα σε πρώτη φάση της Δευτεροβάθμιας Εκπαίδευσης, δηλαδή Γυμνασίων και Λυκείων. Ο στόχος είναι για την άλλη εβδομάδα κάποια στιγμή», τόνισε σχετικά στο MEGA.\nΓια τα Δημοτικά...\nΜιλώντας για το τι θα γίνει με τα Δημοτικά, ανέφερε ότι «είναι μια δυναμική διαδικασία και τα δεδομένα αλλάζουν διαρκώς. Συζητάμε κάθε βήμα με τους ειδικούς, θα περιμένουμε τις εισηγήσεις τους και αυτή την εβδομάδα. Στόχος είναι να επιστρέψουν οι μαθητές στη διά ζώσης εκπαίδευση. Η τηλεκπαίδευση είναι λύση ανάγκης» και συμπλήρωσε: «Έχουμε τρεις εβδομάδες μέχρι τις διακοπές του Πάσχα. Το Πάσχα δε θα γίνουν μαθήματα. Θα δούμε τι θα γίνει με τα δημοτικά ανάλογα με την εισήγηση των ειδικών».\nΣτο ίδιο μήκος κύματος η Υφυπουργός Ζέττα Μακρή, σημείωσε ότι προτεραιότητα δίνεται στην επαναλειτουργία των Γυμνασίων και των Λυκείων, ενώ έπονται τα σχολεία της Πρωτοβάθμιας. Όπως ανέφερε χαρακτηριστικά, «όταν μας δώσουν το πράσινο φως οι επιδημιολόγοι, τότε εμείς είμαστε έτοιμοι να επιστρέψουμε στην δια ζώσης εκπαίδευση. Γυμνάσια και Λύκεια έμειναν περισσότερο χρόνο κλειστά. Γι’ αυτό και για άλλους λόγους βρίσκονται στην προτεραιότητα του υπουργείου».\nΆνοιγμα με self – test\nΤο άνοιγμα των μονάδων Δευτεροβάθμιας θα συνοδεύεται από το συμπληρωματικό μέτρο του self-testing για μαθητές και εκπαιδευτικούς, με τεστ μια φορά την εβδομάδα στο σπίτι, είπε χαρακτηριστικά η κ. Κεραμέως και συμπλήρωσε: «Το τεστ αυτό θα το παίρνουν οι γονείς δωρεάν από τα φαρμακεία», εξηγώντας πως δικαιούται κάθε παιδί, όπως και κάθε ενήλικας, τέσσερα τεστ τον μήνα. «Κάθε Δευτέρα μαθητές και εκπαιδευτικοί θα κάνουν το self-test, με στόχο να θωρακίσουμε όσο μπορούμε τα σχολεία μας. Όλα τα μέτρα θα συνεχίσουν να ισχύουν, όπως μάσκες, διαλείμματα, αποστάσεις», είπε χαρακτηριστικά.\nΑπό την πλευρά της η κ. Μακρή υπογράμμισε πως «το υπουργείο ζήτησε και πέτυχε να γίνει κατά προτεραιότητα εμβολιασμός των εκπαιδευτικών στα ειδικά σχολεία, αλλά και των παιδιών και του βοηθητικού προσωπικού σε αυτά». Μάλιστα, είπε ότι υπάρχει συνεννόηση με το υπουργείο Υγείας, ώστε οι αδιάθετες δόσεις εμβολίων να αξιοποιούνται τόσο σε εκπαιδευτικούς ειδικών σχολείων όσο και σε εν γένει εκπαιδευτικούς.\nΑνοιχτό άφησε η Υπουργός Παιδείας το ενδεχόμενο παράτασης της σχολικής χρονιάς εντός του Ιουνίου. Όπως ανέφερε χθες, «οι αποφάσεις θα ληφθούν με βάση τα επιδημιολογικά δεδομένα και όταν γνωρίζουμε πότε θα ανοίξουν τα σχολεία». Τόνισε ωστόσο ότι οι πανελλαδικές θα διεξαχθούν κανονικά εντός του Ιουνίου σημειώνοντας χαρακτηριστικά τα εξής: «Έχουμε ήδη προβεί σε μείωση της ύλης κατά 25-30%. Οι εξετάσεις θα γίνουν κανονικά με αυστηρά μέτρα, όπως μας υποδείξει η επιτροπή. Περαιτέρω μείωση της ύλης δεν εξετάζεται».\nΓια τις κατατακτήριες, αλλά και το άνοιγμα των φροντιστηρίων, εξήγησε ότι μέχρι στιγμής δεν υπάρχει κάποια εισήγηση των ειδικών, ενώ για τις προαγωγικές εξετάσεις είπε ότι δεν έχουν ληφθεί ακόμα οι αποφάσεις.\nΑιτήσεις για το voucher\nΜιλώντας για το θέμα των voucher για τους μαθητές για την αγορά τεχνολογικού εξοπλισμού, η Νίκη Κεραμέως είπε ότι «έχει ανοίξει η πλατφόρμα και καταθέτουν τις προτάσεις τους οι προμηθευτές. Είναι ένα πρόγραμμα 112 εκατ. ευρώ, ένα από τα πρώτα έργα του Ταμείου Ανάκαμψης. Επωφελούμενοι είναι 560.000 νέοι από 4 έως 24 ετών, που φοιτούν σε εκπαιδευτικές δομές της χώρας, από νηπιαγωγεία μέχρι και πανεπιστήμια. Έρχεται αυτό το μαζικό πρόγραμμα προκειμένου ένα voucher ύψους 200 ευρώ σε κάθε επωφελούμενο για να μπορέσει να προβεί σε αγορά επιπλέον τεχνολογικού εξοπλισμού».\nΥπενθύμισε δε ότι η πλατφόρμα για τους δικαιούχους ανοίγει την άλλη εβδομάδα και θα μπορούν να καταθέσουν τις αιτήσεις τους. Πρόκειται για συνολικά 560.000 ωφελούμενους με την Υπουργό να τονίζει πως έγιναν μαζικές παραγγελίες συσκευών ώστε να καλυφθούν όλες οι ανάγκες.


Συκοφάντης Μπαστούνι: ΕΝΔΕΚΑΤΗ ΔΕΚΕΜΒΡΙΟΥ ΓΙΑ ΠΑΝΤΑ (OLA)\nΕΝΔΕΚΑΤΗ ΔΕΚΕΜΒΡΙΟΥ ΓΙΑ ΠΑΝΤΑ (OLA)\nΤετάρτη ημέρα της εβδομάδος. διάγουμε την 11η ημέρα μηνός Δεκεμβρίου, μας μπήκε απ-αισίως ως η τριακοσιοστή τεσσαρακοστή πέμπτη ημέρα του έτους κατά το Γρηγοριανό Ημερολόγιο, υπολείπονται 20 ημέρες παρά κάτι ώρες μέχρι το 2014, έχουμε 14 μέρες μέχρι τα Χριστούγεννα.\nΔεν ξέρω αν σε βοηθάει η ιστορία, αλλά σαν σήμερα το 1843 θα γεννηθεί ο Ρόμπερτ Κοχ, Γερμανός μικροβιολόγος, που ανακάλυψε το βάκιλο της φυματίωσης και της χολέρας. Πάνω απ’ όλα υγεία. Ή λεφτά για να έχουμε την υγειά μας.\nΣήμερα θα γινόταν 91 ετών ο Γρηγόρης Μπιθικώτσης, ο Σερ Μπιθί. Γεννήθηκε 11 Δεκεμβρίου του 1922 στο Περιστέρι, πέθανε το 2005.\nΑπόψε θα έκλεινε τα 63 της η Χριστίνα Ωνάση, γεννήθηκε την 11η Δεκεμβρίου του 1950. Οι μισοί άρρενες Έλληνες ήθελαν να την παντρευτούν. Όχι βέβαια για τα λεφτά της, αλλά για τα λεφτά του πατέρα της.\nΣαν σήμερα το 1866 μ.Χ μια ποδοσφαιρική ομάδα από το Γούλιτς, η Dial Square FC, δίνει τον πρώτο της αγώνα και συντρίβει με 6-0 την Eastern Wanderers. Την ξέρετε; Ναι. Αργότερα θα γίνει πασίγνωστη ως Άρσεναλ.\n11η Δεκεμβρίου του 1946 δημιουργείται η UNICEF, η οργάνωση του ΟΗΕ για τα παιδιά, που βραβεύτηκε για την προσφορά της με το Νόμπελ Ειρήνης το 1965. Εντάξει, και ο Ομπάμα πήγε και πήρε το βραβείο Ειρήνης του, αφού πρώτα έστειλε άλλες 30.000 στρατιώτες στο Αφγανιστάν. Γιατί το πήρε; Επειδή το πήρε και ο Κίσινγκερ.\n11η Δεκεμβρίου του 969 θα πεθάνει στα 57 του ο αυτοκράτορας του Βυζαντίου Νικηφόρος Φωκάς. Δολοφονήθηκε, άρα πήγε από φυσικά αίτια για Βυζαντινός.\nΒρισκόμαστε στην 11η Δεκεμβρίου ανήμερα του 1997 και βλέπουμε να υπογράφεται στο Κιότο της Ιαπωνίας η Συνθήκη του ΟΗΕ για το κλίμα, που προβλέπει μείωση κατά μέσο όρο 5,2% της εκπομπής ρύπων για τις ανεπτυγμένες χώρες. Καλά πήγε η συνθήκη του Κυότο, δεν την υπέγραψαν μόνο οι χώρες που αποτελούν τους μεγαλύτερους ρυπαντές, όπως Αμερική, Κίνα, Ινδία, Βραζιλία και βάλε. Την υπέγραψαν όμως όλες οι χώρες που ρυπαίνουν από λίγο έως ελάχιστα.\n11η Δεκεμβρίου του 1792 αρχίζει στο Παρίσι η δίκη του βασιλιά Λουδοβίκου του 16ου, που τελικά θα καταλήξει στην γκιλοτίνα. Βάρβαρο πράμα να σου κόψουνε στη Γαλλία το πάνω κεφάλι. Στην Ελλάδα καταλήγουμε στην κρεμάλα. Η εκτέλεση στο Δημαρχείο ή την Εκκλησία.\nΣαν σήμερα 11η Δεκεμβρίου του 1990 καθιερώνεται για πρώτη φορά στη Βουλή η ώρα του πρωθυπουργού. Ο Κωνσταντίνος Μητσοτάκης απαντά στον Χαρίλαο Φλωράκη για τις γερμανικές αποζημιώσεις: «Σε δέκα χρόνια θα ζητάμε κινεζικές αποζημιώσεις για τα σεσουάρ δολοφόνους».


23_01_2020 | 17:11\nTo 2019, το ΚΕ.Π.ΚΑ. (Κέντρο Προστασίας Καταναλωτών) δέχθηκε 2.901 ερωτήματα - καταγγελίες – παράπονα καταναλωτών. Όπως αναφέρει η σχετική ανακοίνωση, μέσα στο 2019 υπήρξαν 675 καταγγελίες, 507 παράπονα, 1.719 ερωτήματα καταναλωτών.\nΌπως τονίζεται στη σχετική ανακοίνωση, από το σύνολο των 2.901 ερωτημάτων, παραπόνων και καταγγελιών, μόνο το 40,02% κατατέθηκε, από μέλη του ΚΕ.Π.ΚΑ. Το υπόλοιπο 59,89% κατατέθηκε, από καταναλωτές, που «ανακάλυψαν» το ΚΕ.Π.ΚΑ., όταν είχαν προσωπικό πρόβλημα, το χρησιμοποίησαν, για συμβουλές, αλλά δεν ενδιαφέρθηκαν να το στηρίξουν, με το να γίνουν μέλη.\n«Γνωρίζουμε ότι ο αριθμός των καταγγελιών – παραπόνων θα μπορούσε να είναι μεγαλύτερος. Για αυτό, ζητούμε, από όλους τους καταναλωτές, όποτε συναντούν κάποιο πρόβλημα με τις αγορές ή συναλλαγές τους, να μη διστάζουν να επικοινωνούν, με το ΚΕ.Π.ΚΑ. Άλλωστε, όταν οι καταναλωτές ασκούν υπεύθυνη εποπτεία, στην αγορά και καταγγέλλουν «τα στραβά», στο ΚΕ.Π.ΚΑ., τα αποτελέσματα είναι θεαματικά. Όμως, το ΚΕ.Π.ΚΑ., για να επιλύσει τα προβλήματα των καταναλωτών και να συμβουλέψει όλους όσους το χρησιμοποιούν, χρειάζεται περισσότερα μέλη.\nΕάν συνεχίσει η ίδια νοοτροπία να «θυμόμαστε» το ΚΕ.Π.ΚΑ. και να το χρησιμοποιούμε, μόνον όταν έχουμε πρόβλημα, χωρίς να γινόμαστε μέλη, σύντομα δεν θα το βρίσκουμε» υπογραμμίζεται χαρακτηριστικά.\n18 ελληνικές και κυπριακές εταιρίες συμμετείχαν στη Διεθνή Έκθεση...\nΣΕΤΕ για κορωνοϊό: Αναμένουμε 30 εκατ. επισκέπτες - «Ψυχραιμία, συντονισμός και...\nMaritime Hellas για την ηλεκτρονική πλατφόρμα HPCS\nΓ. Χατζηθεοδοσίου για «κόκκινα» δάνεια και πλειστηριασμούς: Ώρα ευθύνης για την...